text:
Lubiane, Maribor, Cjaudistrie e Gnove Gurize. In chestis citâts a àn la lôr sede lis cuatri universitâts de Slovenie, un paîs di a pene doi milions di abitants che al crôt te ricercje, te inovazion e soredut tai zovins. Te nestre regjon invezit, cuntun milion 200 mil di lôr, nol passe dì che no sedi alc ce cuestionâ rivuart ai doi ateneus di Udin e di Triest.
Ancje in Slovenie a son magari cussì no problemis di finanziaments publics, ma lis cuatri universitâts a convivin pluitost ben.
E il numar dai iscrits al cres cence padin.
UNIVERSITÂT DI LUBIANE
Univerza v Ljubljani
www.uni-lj.si – (sît par sloven e par inglês)
La Universitât de capitâl e je la plui vecje e la plui innomenade de Slovenie; e je ancje chê che e à plui students (uns 60 mil di lôr, tant par capîsi cuasi cuatri voltis chê di Udin).
Za tal Sîscent a esistevin te citât diviersis academiis, soredut di teologjie e di filosofie. Sot Napoleon al jere un istitût clamât Ecoles centrales: nassût tal 1810, al durà dome trê agns. Dilunc dal Votcent a forin cetancj tentatîfs par meti in pîts un ateneu in lenghe slovene, ma l’Imperi dai Asburcs no lu permetè mai, si che duncje si dovè spietâ la colade di Austrie e Ongjarie e la vignude dal Ream dai Serps, Cravuats e Slovens.
La Universitât di Lubiane e nassè cussì il prin di Setembar dal 1919: sul imprin lis facoltâts a jerin cinc (Leç, Filosofie, Tecnologjie, Teologjie e Medisine), i professôrs invezit 18. La istituzion e tignì dûr a pressions politichis sei dilunc de invasion nazifassiste dal 1941 sei sot dal regjim di Tito, deventant tai agns Otante centri de proteste de zoventût slovene che e domandave la indipendence dal paîs.
In dì di vuê lis facoltâts de Universitât di Lubiane a son vincjedôs; trê lis academiis, o ben chê di Musiche, chê di Teatri, Radio, Film e Television e chê di Design.
Dal Otubar 2004 li dal ateneu lubianês si cjate la sede de Iapss, Associazion internazionâl dai students di Siencis politichis, socie che e ten adun dîs mil universitaris di dut il mont.
Come l’ateneu furlan, ancje chel di Lubiane al à tant che retôr une femine: si trate di Andreja Kocijan, che e pues jessi braurose de sô universitât stant che e risulte 480me tal mont, daûr de graduatorie butade jù ogni an di un stimât istitût di Shanghai (viôt www.arwu.org).
UNIVERSITÂT DI MARIBOR
Univerza v Mariboru
www.uni-mb.si – (sît par sloven e par inglês)
L’ateneu di Maribor, citât di 113 mil abitants tal nord est dal paîs, al nas tal Setembar dal 1975: e je la seconde universitât plui vecje e plui grande de Slovenie. Za te metât dal Votcent (1859) il vescul Anton Martin Slomšek al fondà une Scuele di teologjie. Jenfri i agns Cincuante e Sessante dal secul stât a forin creâts diviers istitûts superiôrs come chei di tecnologjie, di cumierç, di agronomie e di pedagogjie.
In dì di vuê la Universitât di Maribor e à 15 facoltâts; la plui innomenade e je chê di inzegnerie. A son ancje sedis stacadis in altris citâts come Kranj, Celje e Krško. I students a son uns 28 mil.
Il retôr al è Ivan Rozman: il so mandât al scjadarà tal 2010.
UNIVERSITÂT DAL LITORÂL
Univerza na Primorskem
www.upr.si – (sît par sloven, par talian e par inglês)
I prins pas concrets pe costituzion di un ateneu te Slovenie ocidentâl a forin fats tai prins agns Novante daspò de indipendence dal paîs. Tal 1994 al fo istituît il Centri di Ricercjis sientifichis di Cjaudistrie; doi agns plui tart i tocjà al Centri pai studis universitaris. Il tierç ateneu de Slovenie, daspò chei di Lubiane e Maribor, al è stât creât cuntun decret de Cjamare di Stât ai 29 di Zenâr dal 2003; il prin an academic al tacà ai 15 di Otubar dal stes an. Lis facoltâts dal ateneu cun sede a Cjaudistrie a son cuatri: studis umanistics, pedagogjie, management e siencis matematichis, naturâls e tecnologjiis informatichis. Cun di plui, a son doi istitûts di formazion superiôr e doi istitûts di ricercje.
I students a son cirche siet mil, mintri docents e ricercjadôrs a son in dut uns 260. Il retôr al è l’ex ministri Rado Bohinc.
UNIVERSITÂT DI GNOVE GURIZE
Univerza v Novi Gorici
www.ung.si – (sît par sloven e par inglês)
Al è il plui piçul e il plui zovin dai cuatri ateneus slovens, istituît a pene un pâr di agns za fa cuant che il Politecnic di Gnove Gurize (nassût tal 1995 par man dal comun di Gnove Gurize e dal “Istitût Jožef Stefan” di Lubiane, www.ijs.si/ijsw/IJS) al fo alçât sù a universitât vere e proprie. Al è l’unic ateneu no statâl; lis facoltâts a son cinc, plui une scuele speciâl pe enologjie. I students a son uns votcent.
ALESSIO POTOCCO
______________________________
La cuestion dal non a Cjaudistrie
Plui di cinc agns indaûr e fo inaugurade a Cjaudistrie la Univerza na Primorskem: une bataie lade indevant une vore di agns di bande des istituzions locâls, ma ae fin l’obietîf al fo centrât.
Une part de popolazion de cueste istriane nord ocidentâl, ven a stâi la minorance di lenghe taliane che e vîf culà vie di secui in ca dopo dal domini di Vignesie, no fo però par nuie sodisfate par vie che il non de universitât par talian al fo voltât in Università della Primorska. Une cjosse ridicule, cuasi che i sorestants slovens no vessin volût dâi spazi a un non dut par talian ad hoc.
A scugnirin passâ nûf mês (Lui dal 2004) par che la Cjamare di Stât di Lubiane e votàs par corezi il non dal ateneu a pene nassût di Cjaudistrie, che cumò par talian si clame Università del Litorale. Duncje un non no peât a une singule citât ma a dut un teritori: se si pues fâlu a Cjaudistrie (e a Lubiane), si podarà ben fâlu ancje a Udin (e a Rome)! O no…?
ALESSIO POTOCCO
TERITORI. Lis cuatri universitâts de Slovenie............
Lubiane, Maribor, Cjaudistrie e Gnove Gurize. In chestis citâts a àn la lôr sede lis cuatri universitâts de Slovenie, un paîs di a pene doi milions di abitants che al crôt te ricercje, te inovazion e soredut tai zovins. Te nestre regjon invezit, cuntun milion 200 mil di lôr, nol passe dì che no sedi alc ce cuestionâ rivuart ai doi ateneus di Udin e di Triest.


c: text/html

text:
Il Parlament de Patrie, sîs secui di storie
In principi al jere une tesi di lauree e cumò finalmentri al è un libri di lei. Il volum si clame Il Parlamento della Patria del Friuli. Storia della più antica Assemblea legislativa d’Europa (1228-1805) e il so autôr al è Guglielmo Cecone, che tal 1978 al sierave la so esperience di student in Siencis politichis a Pisa propit cuntune ricercje dedicade al Parlament de Patrie. I contignûts di chel lavôr, cun cualchi piçul inzornament e intune vieste editoriâl che in chel istès e je semplice e siore, cumò a son a disposizion di ducj e al è ben e al conven.
Il libri al conte une storie che si le cognòs pôc e che e merete cognossude, in Friûl e ancje inaltrò. Cuntune vision complete e cun tancj riferiments specifics e di detai, Cecone al presente la ativitât, la struture, il funzionament e la evoluzion di chê istituzion, dilunc vie dai secui e inte suaze di etis diferentis, di chê dal Patriarcjât a chê de dominazion di Vignesie fintremai ai ultins agns sot de Austrie.
G. Cecone, ‘Il Parlamento della Patria del Friuli. Storia della più antica Assemblea legislativa d’Europa’, Corvino, Feagne, 2017.
_____________________________________________________________
‘Ses’, de Galizie musiche vive cuintri de estinzion
‘Ses’ al è il non che za di cualchi an al ven doprât de bande de cjantautore galiziane María Xosé Silvar te sô ativitât artistiche. Te Sierade dal an passât e à dât fûr il so gnûf disc dal titul ‘Opoñerse á extinción’ (ven a dî: «Fâi cuintri ae estinzion»), che cu la colaborazion di une schirie di musiciscj al met adun dodis cjançons, che a pandin energjie, passion e voie di esisti e di resisti.
Di ‘Torre de Almasí’, che al vierç la racuelte cu la sô sgrimie rock’n’roll, ae balade dolce e crepuscolâr ‘Semente de vencer’, che e siere la scjalute dal disc, passant – tra lis altris – par ‘Desde o altar’, ‘ A paz esquiva’ e ‘Polo teu corazon’, e je une biele varietât di sonoritâts e di atmosferis, là che si incrosin riferiments ae tradizion de Galizie, influencis de Americhe dal Sud, blues, rock e pop scalembri e tescj pal ‘galego’ che a contin storiis di amôr, di rabie, di malincunie, di vite.
Ses, ‘Opoñerse á extinción’, cd Fol Altafonte, 2017.
par cure di Marco Stolfo

robotstxt: allowed

filter: keep


text:
Popolazion
La popolazion al è un grop di personis o organisims di une cierte specie che a vivin intune stesse zone o intun spazi determinât.
Il studi des popolazions umanis, dal lôr numar e dal disvilup tal timp al ven fat de demografie. Il compuartament des popolazions al è un argoment studiât de sociologjie, de economie e de gjeografie.
Il studi des popolazions animâls o vegjetâls al ven fat de biologjie. Pal studi dal disvilup des popolazions tal timp, dal lôr tas di cressite e di mortalitât e ven doprade une vore la statistiche.


text:
indiç
Jentrade
La Aziende pe Assistence Sanitarie n.3 "Friûl de Alte - Culinâr – di Mieç" cun chest sît si propon di furnî une informazion il plui inzornade, precise e clare pussibil a ducj chei che a vuelin savênt di plui su pe sô organizazion e sui servizis ufierts. Dut câs si vise che al pues capitâ che i contignûts dal sît no sedin simpri inzornâts o complets, a dispiet dal impegn de redazion.torne sù
Dirit di autôr
Dâts, tescj e elements multimediâi publicâts sul sît de Aziende pe Assistence Sanitarie n.3 "Friûl de Alte - Culinâr – di Mieç" a son protets de leç 22 di Avrîl dal 1941 n. 633 e s.m.i. in materie di “Protezion dal dirit di autôr”, tignint ancje cont de protezion sigurade dal art. 615-ter dal codiç penâl (che al cjastie l’acès abusîf a un sisteme informatic o telematic).
Tescj e elements multimediâi a son di proprietât de Aziende pai Servizis Sanitaris n. 3 "Friûl de Alte" e dai lôr autôrs. Chel che al dopre i contignûts di chest sît al scuen rispietâ i dirits di proprietât inteletuâl de Aziende pe Assistence Sanitarie n.3 "Friûl de Alte - Culinâr – di Mieç" e di tierçs.
L'ûs, la copie, la gjavade fûr di copie, la dade fûr di tescj, di elements multimediâi e dal patrimoni di cognossincis che si cjate su chest sît a son permetudis dome tai limits dal rispiet dal public interès ae informazion, par fins no comerciâls, sigurant la completece dai elements copiâts e pandintti la provenience. La aministrazion e decît la pussibilitât di un ûs ancje a fins comerciâls.
L'ûs, la copie, la gjavade fûr di copie, la dade fûr di cierts dâts a puedin vê – daûr de leç – cundizions difarentis come il consens des personis fotografadis, filmadis o nomenadis.
Cun di plui si improibìs di doprâ, copiâ o dâ fûr i tescj o i elements multimediâi dentri di suazis che a puedin causionâ dams ae imagjin, al onôr, al contegn e ae innomine des personis fotografadis, filmadis o nomenadis.
Si improibìs il mudament di forme e sens dai tescj e dai elements multimediâi che si cjatin in chest sît.
Par chel che a tocje la normative, la Aziende pe Assistence Sanitarie n.3 "Friûl de Alte - Culinâr – di Mieç" no è responsabil di cemût che a vegnin doprâts i contignûts se a son difarents de version uficiâl dai ats metude sul sît, che e je dome chê dai tescj publicâts su cjarte dal Boletin Uficiâl de Regjon FVJ e de Gazete Uficiâl. Par altri o visìn che tal câs di difarencis, chescj ultins a son chei di cjapâ in considerazion rispiet a chei presints sul sît.torne sù
Colegament al sît
Il colegament a chest sît al pues jessi metût in vore cence la autorizazion de Aziende pe Assistence Sanitarie n.3 "Friûl de Alte - Culinâr – di Mieç" dome cun chestis cundizions:
- il colegament nol à di confusionâ l’utent su par: la titolaritât dal sît, lis ativitâts dal sogjet che al cree il colegament e chês ufiertis dal sît de Aziende pe Assistence Sanitarie n.3 "Friûl de Alte - Culinâr – di Mieç";
- il colegament al scuen jessi fat in maniere che al indreci diretementri ae home page.
Se lis cundizions sore ditis no son metudis in vore il sogjet che al vûl fâ il colegament al à di visâ la Aziende pe Assistence Sanitarie n.3 "Friûl de Alte - Culinâr – di Mieç" mandant une e-mail cui propris dâts. Cussì a varan di jessi ancje comunicâts ducj i mudaments che a tocjin la publicazion dal colegament (scancelazion, modificazion o altri).torne sù
Doprâ il sît
In nissun câs la Aziende pe Assistence Sanitarie n.3 "Friûl de Alte - Culinâr – di Mieç" si à di tignî tant che responsabil di cualsisei gjenar di dam che al pues capitâ diretementri o indiretementri jentrant tal sît, doprant struments interatîfs, tal no rivâ o no jessi bogns di jentrâi, dal ûs des gnovis publicadis. Si puedin fâ citazions tant pe croniche o recension ma si scuen pandi di dulà che e son tiradis fûr  > e so URL.
La Aziende pe Assistence Sanitarie n.3 "Friûl de Alte - Culinâr – di Mieç"si risierve il dirit di riprodusi i tescj in altris publicazions.
La Aziende pe Assistence Sanitarie n.3 "Friûl de Alte - Culinâr – di Mieç"e pues mudâ i contignûts dal sît e des notis legâls in cualsisei moment e cence visâ.torne sù
Segnalazion falopis
Se si vessin di lumâ falopis, svaris o intrics tal ûs, si pues visâ par mieç dal form di pueste par segnalazions in merit dal sît, o pûr, indulà che al è, midiant il colegament "commenti/suggerimenti" che si cjate a la fin des pagjinis.
La Aziende pe Assistence Sanitarie n.3 "Friûl de Alte - Culinâr – di Mieç" e pensarà a mendâju in curt.torne sù
Acès a sîts esternis colegâts
La Aziende pe Assistence Sanitarie n.3 "Friûl de Alte - Culinâr – di Mieç" no è responsabil dal contignût di chei sîts che si puedin viodi doprant i colegaments dal sît aziendâl. La completece e precision di chestis informazions a è ad in plen responsabilitât dai sogjets titolârs di chescj sîts.torne sù
Discjariade e virus informatics
Dut ce si pues scjariâ dal sît, come par esempli la documentazion tecniche, normative, la modulistiche, se no ‘nd è indicazions difarentis, al è libar e gratuit daûr des cundizions stabilidis dal titolâr.
A dispiet di dut ce che la Aziende pe Assistence Sanitarie n.3 "Friûl de Alte - Culinâr – di Mieç" e fâs par che nol sucedi, al pues capitâ che tal sît si cjatin falopis o virus. La Aziende e i siei furnidôrs no son responsabii dai dams di chescj causionâts.torne sù


text:
La parabule dal bon Samaritan
Lc 10,25-37
Une parabule straordenarie cuintri l’indiference o, ancjemò piês al dì di vuê, de globalizazion da l’indiference, par dîle cul pape Francesc. I atôrs de sene Gjesù no ju à sielzûts a câs: I oms di religjon, adets al cult, no vevin timp, a vevin di lâ a funzionâ tal templi, e cussì a sierin i vôi e il cûr. Ce brute figure che a fasin i predis!
Invezit al è un eretic, un scomunicât che si ferme, al à compassion, al à dûl, al jude e ancjemò cence motivazions religjosis. Lis cundizions dal ferît a son motîf suficient par pleâsi, intervignî. Il Signôr nol cjale la posizion sociâl, la ideologjie, ma il cûr, la tenarece, l’umanitât.
Cui isal il prossim? Ducj chei che a àn bisugne di me!
25Un dotôr de leç, volint metilu a lis provis, al jevà sù e i disè: “Mestri, ce àio di fâ par vê la vite eterne?”. 26Gjesù i rispuindè: “Ce isal scrit in te Leç? Ce leistu?”. 27Chel om i disè: “Tu amarâs il Signôr, to Diu, cun dut il to cûr, cun dute la tô anime, cun dutis lis tôs fuarcis e cun dut il to sintiment e il to prossim come te in persone”. 28Gjesù i disè: “Tu âs rispuindût ben; fâs cussì e tu vivarâs”.
29Ma il dotôr de leç, volint cjatâ fûr une reson, i disè a Gjesù: “Ma cui isal il gno prossim?”. 30Gjesù i rispuindè: “Un om al vignive jù di Gjerusalem a Gjeric, cuant che si intivà tai brigants che i puartarin vie dut, lu pestarin e po si ‘nt lerin lassantlu li plui di là che di ca. 31Par cumbinazion al passà par li un predi, al viodè l’om ferît e al lè dret, di chê altre bande de strade. 32Ancje un levit al passà di li; ancje lui lu viodè e, passant par dongje di lui, al lè pai siei viaçs. 33Invezit un Samaritan che al jere in viaç i passà dongje, lu viodè e al sintì dûl di lui. 34Si sbassà sore di lui, al strucjà vueli e vin su lis sôs feridis e jes fassà. Po lu cjamà sul so mus, lu puartà te locande e al fasè dut il pussibil par judâlu. 35Tal indoman, al tirà fûr doi denârs, jai dè al ustîr e i disè: Viôt di lui e ce che tu spindarâs in plui tal rifondarai cuant che o torni indaûr. 36Cui di chescj trê ti parial che al sedi stât il prossim di chel che si jere intivât tai brigants?”. 37Il dotôr de leç i rispuindè: “Chel che al sintì dûl di lui”. Alore Gjesù i disè: “Va e fâs ancje tu compagn”.
✒ par cure di pre Roman Michelot
LA PARABULE DAL MÊS. La parabule dal bon Samaritan............
La parabule dal bon Samaritan


text:
Friûl-Vignesie Julie
Il Friûl-Vignesie Julie (Friuli-Venezia Giulia par talian, Furlanija - Julijska krajina par sloven, Friaul-Julisch Venetien par todesc, Friul-Venesia Julia par venit) e je une regjon de Republiche Taliane cuntun 1,2 milions di abitants cun cjâf lûc Triest.
Il Friûl-Vignesie Julie e je une regjon autonome a statût speciâl, formade dal Friûl (che al'è su par ju il 95% dal teritori), e dal toc de Vignesie Julie restade sot de Italie dopo la seconde vuere mondiâl.
E confine a soreli jevât cu la Slovenie, a nord cu la Austrie a soreli bonât cun il Venit, e a sud al è bagnât dal mâr Adriatic.
TeritoriModifiche
La regjon si slargje par scuasit 8 mil chilometros in cuadri, de Cjargne, zone montane al cunfin cun l'Austrie, passant pes culinis morenichis, fin ae planure, dividude da la linie des risultivis in alte e basse. Lis cuestis a son bassis a Ovest (Marine di Maran, Marine di Grau e Golf di Panzan) e plui altis e taiuçadis inte zone de ex provincie di Triest, dulà che lis clevis dal Cjars a rivin fin tal mâr.
StorieModifiche
Il Friûl-Vignesie Julie al è une regjon istituide daspò de Seconde vuere mondiâl, intal 1963: al è formât dal Friûl storic e dal toc di Vignesie Julie restât ae Italie daspò dal tratât di pâs di Paris. Tal 1964 l'Italie e à ricognossût ae regjon la sô autonomie, par vie de vicinance ae Coltrine di fiâr e des minorancis linguistichis ancjemò presints intes zonis di confin cu le Jugoslavie.
Tal 1968 e je stade istituide la provincie di Pordenon, dividint in doi tocs la provincie di Udin.
Chest al è un elenc di vôs di Vichipedie su la storie dal teritori prime dal 1945:
EconomieModifiche
AgricultureModifiche
Il teritori de regjon al è pôc compancj e no simpri fertil: par chest il setôr de agriculture nol è svilupât come in altris zonis, di mût che la produzion e e je restade a un bas nivel di mecanizazion.
Inte zone montane (Cjargne) al è presint l'alevament di bovins e suins; inte zone colinâr, soredut inte part orientâl de regjon, e si cultive la vît, par produsi diviersis cualitâts di vin (Merlot, Cabernet, etc.). La planure permet di coltivâ soredut blave e jerberave. La pescje e je a vonde svilupade (Lagune di Maran e Lagune di Grau).
IndustrieModifiche
Intai ultims agns la grande industrie e je in decjadince; al dì di vuê a son plui dispatussadis lis impresis di plui piçulis dimensions, derivadis dal mont artesanâl.
- Distrets industriâi: Manzan (cjadreis), Sant Denêl (alimentâr), Brugnere (amobiliment)
- Grandis industriis: intal cjamp navâl a son logadis intes zonis di Monfalcon e Triest; l'industrie dal açâr e je presint a pôcs chilometris di Udin.
TerziariModifiche
Turisim:
TraspuartsModifiche
AeropuartsModifiche
La regjon e je servide da un aeropuart internazionâl, intitulât a Pieri Savorgnan di Braçà, logât a Roncjis di Monfalcon; a 20 chilometris di Gurize, a 33 di Triest e a 40 di Udin.
AutostradisModifiche
Ducj i cjâf lûcs di provincie a son colegâts ae rêt autostradâl taliane: Triest e Gurize cun la A4, Udin cun la A23 e Pordenon cun la A28.
FeradisModifiche
La regjon e je traviersade di impuartantis liniis feroviaris, tant pal trafic passazîrs che pes marcjanziis, come la Ferovie Vignesie-Triest e la Ferovie Udin-Tarvis, prime linie di mont a alte velocitât in Europe. A Çarvignan si cjate il plui grant scâl feroviari de regjon.
Là de Union Europeane al è in vore il progjet clamât Coridôr 5, une linie ad alte velocitât che e varà di colegâ Lisbone cun Kiev, e che traviersarà, daûr dal progjet, ancje la basse furlane.
PoliticheModifiche
Zonte regjonâl al dì di vuê (nomenade intal 2018):
President
- Massimiliano Fedriga
Vizi President
- Riccardo Riccardi - Assessôr a le salût, politichîs sociâl e disabilitâs, delegât a le protezion civil
ativitâs produtivis, comercjo, cooperazion, risorsis agriculis, naturâls, forestâls ,, ambient e protezion civil
Zonte regionâl
- - Sebastiano Callari - funsiôn publiche, semplificasiôn e sistemas infôrmatifs
- - Tiziana Gibelli - culture e sport
- - Pierpaolo Roberti - relazions internazionâls e comunitariis autonomiis locâls, sicurece, imigraziôn e coregjonai al estero
- - Barbara Zilli - risorsis economichis e finanziariis, patrimoni
- - Fabio Scoccimarro - ambient e energje
- - Alessia Rosolen - istruzion, famee, lavôr, formazion, universitât e ricercje
- - Graziano Pizzimenti - infrastruturis e teritôri
- - Stefano Zannier - risorsis agriculis, forestâls e ittichîs
- - Sergio Emidio Bini - ativitâs produtivis e turismo
President dal Consei Regjonâl
- Piero Mauro Zanin
Viôt ancjeModifiche
LeamsModifiche
- (furlan) il sît de Regjon
- (talian) il sît de Regjon pa talian


text:
Wolfgang Amadeus Mozart
Wolfgang Amadeus Mozart, (Salisburc, ai 27 di Zenâr 1756 - Viene, ai 5 di Dicembar 1791), al è stât un compositôr che al à creât oparis musicâls di straordenari e universâl valôr artistic. Al è considerât un dai gjeniis de musiche. Musicist di gran e râr talent di piçul in su, al murì zovin a nome trente cinc agns, lassant pagjinis che no si puedin dismenteâ di musiche sinfoniche, di cjamare, musiche sacre e operistiche. Il so non Wolfangus al jere in onôr dal so nono materni; Amadeus, in ricuart dal fradi Carl Amadeus, muart trê agns prin. Il frut al fo clamât cun afiet "Wolferl".
Biografie[cambie | modifiche il codiç]
La infanzie a Salisburc[cambie | modifiche il codiç]
In famee cul piçul Wolfgang a jerin il pari Leopold, om dal caratar suturni, plen di ideâi dal Iluminisim, straneôs e spreçant, compositôr, violinist di cort e insegnant di musiche (so une Violinschule dal 1756) al servizi dal arcivescul Anton Firmian; la mari Anna Maria Pertl, femine semplice, dal caratar viert e pronte al scherç; la sûr Maria Anna Mozart, clamade Nannerl, nassude cinc agns prin di lui, tal 1751, e a sô volte un grum dotade pe musiche. I Mozart, si erin maridâts ai 21 di Novembar dal 1747, vevin za vût altris cinc fiis, ducj muarts in fassis. Al è dât par sigûr che al tacà cu la musiche adore di piçul, cuant che il pari al scomençà a insegnà a sô sûr il clavicembal e il piçul Wolfgang, di trê agns, incuriosît al passave oris a zuiâ cu la tastiere. Leopold al metè adun i esercizis che al de di studiâ a sô fie intun librut titulât Pour le clavecin, ce Livre appartient à Mademoiselle Marie-Anne Mozartin (1759). Da une note dal pari Leopold si ven a savê che Wolfgang al jere za bon di sunâ cheste racuelte di esercizis. Il fat al è confermât ancje di une letare scrite di sô sûr: «Cuant Wolfgang al à vût cuatri agns, nestri pari al à tacât a insegnai cierts minuets. A Wolfgang i coventave nome mieze ore par sunâju a la perfezion. Al faseve pas indenant cussì straordenaris che za a cinc agns al componeve curts tocs par sunâju al pari cussì che lui al podès scriviju». Altris personis che cognosserin il piçul Wolfgang a restarin maraveadis da lis sôs capacitâts. Cuant che al scomençà a componi il piçul Wolfgang al sunave i soi tocs al clavicembal o li cjantuçave, in maniere che il pari, plui espert, al podès scriviju. Al scomençà a scrivi di bessôl de etât di vot agns. Tra il 1763 e il 1766, la famee Mozart si movè par l'Europe. Tra lis fermadis: Munic di Baviere, Francfuart, Bruxelles, Paris, Londre, dulà che, al so prin conciert public, Wolgang Amadeus al sunà cun esecutôrs famôs tant che il talian Giovanni Battista Cirri.
Mozart in Italie[cambie | modifiche il codiç]
A Bologne (in dôs voltis, da Març a Otubar dal 1770) al fo ospit li dal cont Gian Luca Pallavicini, al cjatà musiciscj e studiôs (dal celebri cjastrât Farinelli ai compositôrs Vincenzo Manfredini e Josef Myslivek, fin al storic de musiche inglês Charles Burney e pari Giovanni Battista Martini). A Parme al assistè a un conciert dal sopran Lucrezia Agujari, clamade la Bastardella. Amadeus al cjapà lezions di cuintripont da pari Martini e si presente al esam par la Academie Filarmoniche di Bologne. Il dificil esam dal zovin Mozart nol fo tant brilant, e il stes Martini al à scugnût judâlu e sburtâlu par promovilu. Il Pape i de la onorificence dal spiron di aur. Al visite ancje Napoli, Mantue, Trent. Mozart al voleve restâ a Milan come compositôr di cort, ma Marie Terese d'Austrie no jere propite contentone e cussì e scriveve: «No capis parcè che o vês bisugne di un compositôr o di int inutil ... A avilìs il servizi cuant si trate di int che e viaze ator pal mont come peçotârs; Mozart cun di plui al à une grande famee» (Marie Terese d'Austrie).
Inamorât de cantante Aloysia von Weber al sposà la sûr Costanza.
La malatie e la sô muart[cambie | modifiche il codiç]
La malatie e la muart di Mozart a son stadis e a son ancjemò un argoment di studi pai musicolics e pai storics un grum dificil, par vie di liendis romantichis e riplen di teoriis strambis. I studiôs no van dacuardi ni sul moment dal impenzisi de malatie ni sul scomençâ dal cors pal piês de salût di Mozart, cun di plui al è inciert il moment là che Mozart al à capît di sei dongje a murî e no si sa se il savêlu al à sburtât in part lis sôs ultimis oparis. La interpretazion romantiche e cjacare di un decadiment graduât cuntune spiete di vite che à pleât al scûr lis sô ultimis composizions intune misure compagne al so patiment. Al opuest cualchi savint de sô ete al sotlinie che Mozart tal ultin an al fos di bon umôr e che la muart e rivà no spietade ancje pai amîs e pe stesse famee. La tombe di Mozart e reste discognossude; la so musiche e je il so monument.
Seont la liende, Mozart al murì dismenteât di ducj. In veretât al à vût a cort fin tal ultin un lavôr ben paiât e a vê comessis des plui bandis de Europe, soredut di Praghe E son restadis sôs letaris. Dulà che al domande un jutori economic che testemonein il fat che al fos di manie plui che largje puartât a spindi dut ce che al cjapave. Nol fo sepulît intune fuesse comun, cemût che al è stât scrit, ma in une normâl tombe comunâl conformi a la regule dal 1783. Ancje se al cimitieri di St. Marx la tombe origjinarie e je lade pierdude, li che e veve di jessi stade, e intal Zentralfriedhof, a son stadis metudis in memorie lis lapidis. No je clare nancje la cause de muart. Il so certificât al puarte “hitziges Frieselfieber” (“fuarte fiere miliâr”,che in chê volte si pensave che e des infet), une definizion che te medisine dal dì di vuê no je vonde clare par la cause de muart. Cualchidun al à pensât a un invelenament da mercuri, a la fiere reumatiche, o ancje a peste. In chê volte si doprave il salàs, come che al è documentât, che po vê sburtât a la muart un om za debul. Al è probabil che al sedi muart di nefrite.
Mozart al murì inte gnot dal 5 di dicembar dal 1791, pôc prime de une, tant che al steve daûr al so ultin lavôr: il Requiem ordenât dal cont Fritz Von Walsegg, che al voleve fâlu passâ par so al funerâl de sô femine. Al zovin compositôr Franz Xaver Süssmayr, arlêf e amì di Mozart, i derin il compit di puartâ insom il Requiem. Intal 1809 Constanze Weber Mozart, la vedue, si je tornade a maridâ cul diplomatic danês Georg Nikolaus von Nissen (1761–1826), gran amiratôr di Mozart che al publiche plui di cualchi toc slavraçât dalis letaris dal compositôr e al scrivè la sô biografie.
Mozart e Salieri[cambie | modifiche il codiç]
Si cjacare di ripics e fuarte rivalitât jenfri Mozart e Antoni Salieri che in veretât no jere propite. Il poete e scritôr rus Aleksandr Sergeevic Puskin crodint a chestis vôs, e a la interpretazion romantiche, intal 1830 al scrivè “Mozart e Salieri” une drame in viars, là che Salieri roseât de gjelosie al comissione al odeât rivâl un Requiem, cu la intenzion di robâilu, dopo vêlu invelenât, e fasintlu passâ par so. De opare di Puškin a àn dit: "Se Salieri nol à copât Mozart, dal sigûr Puškin al à copât Salieri". Ai 25 di novembar dal 1898, al Teatri Solodovnikov di Mosca, e va in sene la prime de opere Mozart e Salieri dal compositôr rus Rimskij-Korsakov fondade su la tragjedie di Puškin. Intal 1978 un adatament al va in sene cun grant sucès a Londre: al è Amadeus, dal dramaturc Peter Shaffer: une rileture dal lavôr di Puškin salacor ancjemò plui fuart. Reste la invidie di Salieri e il Requiem domandât a Mozart di un om vistît di neri (Salieri mascarât), il dut contât di Salieri stes. Intal 1984 dal drame di Shaffer al ven fat un cine da Miloš Forman clamât Amadeus, (tornât a editâ intal 2002). Il Salieri dal cine (un brâf F. Murray Abraham) al è mancul piês di chel teatrâl di Shaffer.
Mozart e Haydn[cambie | modifiche il codiç]
Grande e fo la amicizie e la stime tra Mozart e Haydn ancje se chest al fo di vincjecuatri agns plui vecjo. Nol è pussibil savê cuant che Mozart al jentrâ in rapuarts cun Haydn ma di sigûr o savìn che intal 1785 i doi musiciscj a jerin amigons, si devin dal tu, e a àn vût plui di cualchi incuintri in cjase dai fradis Storace, sunant ancje insieme musiche di cjamare. Mozart al jere prin ami dal fradi Michael Haydn e si sa che Haydn, de residence dai Esterházy dulà che al lavorave, al leve no di râr a Viene dulà che Mozart al jere a stâ dal 1781. Haydn al à subite capît la grandece di Mozart e alc al à imparât di lui. Mozart al à ricognossût la impuartance di Haydn, plui di ducj chei altris musiciscj, dedicant a lui ben sîs cuartets (K 387, K 421, K 428, K 458, K 464 e K 465), scrits tra il 1782 e il 1785. I cuartets vignirin scrits "inte gnove e speciâl maniere" bandonant i principiis de composizion dal sietcent, fondade di une melodie cun compagnament par meti in mostre dutis lis cuatri vôs che cussì si cjatin a fevelâ tra di lôr in maniere compagne. La stime di Haydn par Mozart e reste intes peraulis al pari di Wolfgang Leopold: "Ûs dîs prin di dut denant di Diu, di galantom, che vuestri fi al è il plui grant compositôr che jo o vedi cognossût, di non e di persone. Al à gust e il plui grant sens de art dal componi".
Il catalic[cambie | modifiche il codiç]
Lis oparis di Mozart a son metudis adun intal famôs catalic de metât dal votcent di Ludwig von Köchel. Dutis lis oparis a àn un numar progressîf cun prin la sigle KV che e sta par Köchelverzeichnis, ven a stâi Catalic Köchel. Il catalic al met adun 626 oparis. Il numar un, il KV 1 al è un minuet scrit cuant che al veve sîs agns. Il KV626 al è il famôs Requiem in Re minôr. Tal so catalic e je tratade dute interie la leterature musicâl in ducj i gjenars. Il teatri musicâl al è la sô vocazion parcè che al è dulà che al po meti insieme ducj i gjenars. Lis sô oparis plui famosis a son il "Don Giovanni" e il "Flauto magico".


text:
Ancje se tai secui la glesie e je stade la prime, e tantis voltis la uniche, a vierzi scuelis e universitâts, une des acusis plui frecuentis e je che glesie e culture, teologjie e filosofie, religjon e reson a son inconciliabilis. Di li la reazion dal Umanesim e dal Rinassiment che al à vude la sô esplosion tal inluminisim o secui dai lums…
Al è vêr che la glesie e à promovude la culture ma al è vêr ancje che la glesie e à viodude la culture come la cause principâl che la int e à pierdude la fede e dismenteade la puarte de glesie.
La cuistion e je contraditorie dome in façade. Se si va in sot si viôt che pe glesie la culture e jere dome chê gleseastiche e teologjiche o che e veve di servî la teologjie. Tune vision unitarie (che mi plâs) e totalitarie (che no mi plâs), la ponte plui alte di dutis e veve di jessi chê dal cjampanili e nissune no veve di dâi ombre. Se i risultâts de sience no si cumbinavin cun chei de rivelazion e de Bibie, a vevin reson la Bibie e il magjisteri e tuart la reson. Emblematic al è il câs di Galileo. No parcè che lu àn condanât ma parcè che a jerin convints di jessi in reson…
I plui furbos e chei che si sintivin vonde autosuficients a son scjampâts, pierdint ce che di bon la religjon e podeve dâur a la lôr anime, e i plui stupits e puars e debui e sfurtunâts a son restâts, pierdint ogni autonomie e ogni gust di ribaltâ un mont mâl fat e di vierzi gnovis stradis a la cognossince…
La glesie e pues vantâ benemerencis, e tantis, ma la benemerence plui grande e je chê di judâ la int a no vê plui dibisugne di chei altris…
Strani che un om come don Milani, che al bat di un continui sul primât de gracie e dai sacraments e che al met in prin plan la dimension spirtuâl de glesie e dal Vanzeli, al vedi insistût su la impuartance de culture cuntune fuarce che nancje i inteletuâi e i inluminiscj no le àn vude. Lui al partive dal fat che un om cence culture no si pues nancje definîlu om. Al sarà simpri un puar sclâf. O dai siôrs o di se. Dome cu la culture al rivarà al scjalin di om. Di li indenant e scatarà la gracie…
PRE ANTONI BELINE
Gjavât di Trilogjie tormentade pagj. 68ss
IL FERÂL. Impuartance de culturepre Antoni Beline
Ancje se tai secui la glesie e je stade la prime, e tantis voltis la uniche, a vierzi scuelis e universitâts, une des acusis plui frecuentis e je che glesie e culture, teologjie e filosofie, religjon e reson a son inconciliabilis. Di li la reazion dal Umanesim e dal Rinassiment che al à vude la sô esplosion tal inluminisim o secui dai lums…


text:
Tor di Zuin
Tor di Zuin (loc. Il Tor) al è un comun talian di 2.714 abitants dal Friûl-Vignesie Julie.
Il centri storic al è stât fat sù tra il 1938 e il 1960 de SNIA Viscosa, che si jere insediade in chest teritori cuntun grant stabiliment industriâl pe produzion di celulose par fibris tessilis. Il Tor al è partant un paîs aziendâl. In gracie di cualchi carateristiche estetiche che si pues viodi soredut te place principâl (plaçe dal Popul), al è considerât ancje une citât di fondazion de epoche fassiste.
Storie[cambie | modifiche il codiç]
La localitât e je nomenade pe prime volte tal 1278 tant che “Zuino”. Il teritori al è su la linie des risultivis e destinât a jessi surtumôs se no si fasin intervents di canalizazion. Cussì al è difat ae fin dal XVII secul, cuant che i conts Savorgnan a fasin lis primis bonifichis e a fasin sù il gnûf abitât di Tor di Zuin.
A metât dai agns Vincj dal Nûfcent, dentri dal plan di bonifiche agrarie dal guvier fassist, tal teritori si fasin altris bonifichis. Tal 1937, la SNIA Viscosa e tache a comprâ grandis cuantitâts di teren dulintor cun chê di scomençâ une coltivazion su largje scjale di Arundo donax, la cjane gargane, par gjavâ fûr la celulose che i coventave par produsi lis fibris tessilis. E compre, tal imprin, 1400 etars de Società Anonima Bonifiche del Friuli e de Società Anonima Bonifiche Torre di Zuino. A son terens bielzà bonificâts e coltivâts ormai di cualchi an: lis coltivazions a vegnin par tant eliminadis par semenâ i rizomis de cjane gargane. Tal 1938 la SNIA e compre ancje la tignude di Malisane (550 etars, di proprietât di Vittorio Marchioro) e si garantìs la disponibilitât de tignude di Tor di Zuin (990 etars), che e rivarà a comprâ definitivementri dome tal 1940. Su chest teren, che al è formalmentri di proprietât de S.a.s. Tenimento Torre di Zuino, la SNIA Viscosa e fâs su il stabiliment industriâl par produsi la celulose. Tra il 1939 e il 1940, la societât e compre altris terens, par plui ancjemò di bonificâ, rivant cussì a 5300 etars in dut.
Il stabiliment al ven inaugurât il 21 di Setembar dal 1938 devant di Mussolini, che al ere daûr a tornâ di Triest li che, cualchi zornade prime, al veve anunziât la introduzion des leçs raziâls. In chel moment, oltri ae prime part dal stabiliment, a jerin stâts fats sù ancje il teatri, il circul dai impleâts e lis scuelis.
La gnove citât si tache a fâle su pardabon dome dopo il 1940 e si va indevant par vincj agns: il plaçâl “Impero” (vuê place “del Popolo”) cul Municipi, i negozis e i apartaments pai impleâts a son fats sù tal 1941; lis cjasis pai operaris clamadis “cjasis zalis” tra il 1941 e il 1942; lis cjasis operaris “colomberis” a son costruidis par une serie tra il 1943 e il 1945, ma finidis dome tal 1962; lis vilis dai dirigjents tra il 1949 e il 1952 e lis gnovis cjasis dai tecnics tra il 1956 e il 1962.
Tal 1940 la SNIA Viscosa e domande e e oten la elevazion di Tor di Zuin, che fintremai chel moment e jere frazion di San Zorç, a comun autonom cul non di Torviscosa. Il gnûf Comun al è istituît cu la Leç 1621 dai 26 di Otubar dal 1940.
Lûcs di interès[cambie | modifiche il codiç]
La citât di fondazion[cambie | modifiche il codiç]
Il Tor nol pues jessi considerât dal dut un paîs fassist, parcè che al ven fat sù pe plui part tal dopovuere, ancje se il prin progjet urbanistic al è dal 1937. Al è dut câs considerât une citât di fondazion di epoche fassiste pe presince de place centrâl (place dal Popul), fate sù tal 1941, che e je un esempli di centri civic ispirât a lis placis metafisichis di Giorgio De Chirico.
La citât aziendâl[cambie | modifiche il codiç]
Plui significative e je invezit la distribuzion urbanistiche decidude de SNIA Viscosa, e par chel il Tor al è une citât aziendâl (company town par inglês), organizade par areis funzionâls e cuntune rigjide division des abitazions daûr dal rôl lavoratîf dal cjâf di famee dentri de aziende. A son par tant diferents grops di cjasis: il borc operari cun dôs tipologjiis abitativis, lis cjasis pai impleâts, chês pai tecnics, chês pai dirigjents. I operaris agricui a podevin lâ a stâ dome tes localitâts periferichis dal comun: la frazion di Malisane, il Villaggio Roma, lis localitâts Arse, Furgnei, Gjalinace, Rodule e lis “agjenziis”, piçulis unitâts sparniçadis tal teritori agricul che a vevin (e a àn ancjemò) abitazions e edificis di lavôr (stalis, magazens e v.i.).
Il Villaggio Roma, ex cjamp di concentrament PG 107[cambie | modifiche il codiç]
La storie dal Villaggio Roma e tache tal 1942: nassût tant che cjamp di concentrament par presonîrs di vuere cul numar 107, al à tignût dentri fintremai il Setembar dal 1943 un miâr di presonîrs dai esercits aleâts (650 neozelandês e 350 sudafricans) cjapâts dal esercit talian te prime bataie di El Alamein. Il cjamp lu veve domandât la SNIA Viscosa par podê sostituî cui presonîrs i siei operaris, lâts in vuere, intes ativitâts de aziende e dopo dal armistizi si à trasformât in borc operari.
Il stabiliment industriâl[cambie | modifiche il codiç]
Il stabiliment industriâl dal Tor al è considerât un esempli straordenari di archeologjie industriâl. Al è ancjemò doprât par une part: lis aziendis di cumò a son la Bracco SPIN, la Caffaro Industrie, la Halo Industry e la Lavanderia Adriatica. Dal moment che al è ancjemò in ativitât, non è normalmentri viert al public.
Lenghis e dialets[cambie | modifiche il codiç]
Al Tor, dongje dal talian, la int e cjacare ancje il furlan.


text:
A 12 km da Tumieç e a pôus minûts di strade de Plêf di San Piêri di Zui, a 830 m. sul livel dal mâr, a si cjate il piçul paisut di Fielis. Il paîs al conte cirche 45 animis che a vivin dut il timp dal an, d’estât chist numar al cres fint a 200/250. Tancj a son i paesans che a tornin a saludâ la lôr cjere ma a son tancj encje i turiscj e i forescj che a rivin da Triest, Vignesie, Milan, Rome par passâ cualchi dì in pâs e trancuilitât.
A Fielis a ‘nd è un grum di cjantons interessants da scuviergi: la cjase “dai moros”, cu la sô struture carateristiche dai archs in piêre metude a nûf pouc timp fa grazie al comun e al intervent des “belle arti”; l’ex latarie sociâl indulà che a si pos viodi cemût che si lavorave il lat dal paîs (ai son encje i regjistros par segnâ la cuantitât di lat che ognidun a puartave); la glesie dal sietcent dedicade a San Roc.
Ma a si cjate encje, inte ex scuele, un piçul bar cun negozi di alimentârs indulà che, prenotant, a si pos mangjâ plats tradizionâi (in particolâr a Fielis a son famôs i cjarsons).
D’inviern Fielis a davente mete di tancj turiscj che cu lis cjaspis a van in Malghe Daude (obietîf tant preseât encje d’estât, lant a pît o in biciclete, dulà che si pues cjatâ formadi e scuete frescje); il percors al davente inmò plui intaressant parcè che lant indavant a si rive prime in malghe Meleit (indulà che al è l’agriturisim) e po’ intal Zoncolan.
“Aveniments che an segnât il paîs – al conte il giovin Cristian Agostinis – a son principalmentri doi: il taramot dal ‘76 che, come dal rest dal Friûl, al à lassât i siei segnos e mi ven tal cjâf la place 19 di març cuant che in timp di vuere i cosacs a vevin di copâ ducj, ma grazie a un miracul ch’al ven atribuît a San Josef a son stâts sparagnâts; da chel an par ringraziâ a si fâs la pussisjion. Par vegni a Fielis a tocje prin di dut vei pasjion pe mont e pe trancuilitât! No si pos pratindi di vei dutis lis comoditâts de sitât! Ma a ‘nd è robis che la sitât a s’insumie di dâ! Tocje dome saveilis scuviergi e preseâ!” ■
Marta Vezzi
CJARGNE. Fielis, un tesaur di scuvierzi............
A 12 km da Tumieç e a pôus minûts di strade de Plêf di San Piêri di Zui, a 830 m. sul livel dal mâr, a si cjate il piçul paisut di Fielis. Il paîs al conte cirche 45 animis che a vivin dut il timp dal an, d’estât chist numar al cres fint a 200/250. Tancj a son i paesans che a tornin a saludâ la lôr cjere ma a son tancj encje i turiscj e i forescj che a rivin da Triest, Vignesie, Milan, Rome par passâ cualchi dì in pâs e trancuilitât.


text:
Sandri Carrozzo: Planificazion linguistiche intal mont de sanitât
intervent public (2005).
La sanitât e la salût a son un dai prins interès dal individui e de societât cjapade tal sô complès, duncje il mont de sanitât e de salût al scuen jessi un dai elements fuarts di une planificazion linguistiche pal recupar e pe cressite des lenghis minorizadis. Cun di plui propit tal mont de salût si pues viodi une vore a clâr che i valôrs dal plurilinguisim e il recupar e il disvilup di lenghis minorizadis no son il balin di cualchi inteletuâl, ma ben che a puedin vê une cjadene di efiets positîfs par dute la societât.
discjame l’articul in formât *.pdf


text:
I furlans a comentin ancje l'eclìs
Codis ai sportei par contestâ lis multis, il puaret che al volarès paiâ daurman al riscje di cjapâ la multe pal ticket scjadût. Dal prosim an 2001 ricors.
Zardins publics in afit, di gnot par fâsi un canon bisugnarà spindi il dopli.
Gjitis intai palaçs storics, ma la prime zornade nol vignarà nissun par pôre de puce di sierât.
Stramaccioni premiât come il miôr alenadôr dal Udinese dal an.
Par chel pôc che a cjapin i conseîrs comunâi cun dut chel che a àn di bacilâ, a fasin prime a butâ i gjetons di presince tes slot machines.
I furlans a comentin l'eclìs: “Nuie mâl, ma si podeve fâ di miôr”.


text:
13 dicembre 2007
Bad Santa
Chê altre sere o ai viodût un cine di Nadâl un tic particolâr: Bad Santa al è il titul origjinâl.
A mi mi à plasût parcè che ancje se e jere cualchi peraulate, mi à plasût la ironie di font e il messaç finâl che al è positîf. Us consei di viodilu, par fâ cualchi biele ridade, ma ancje par une riflession. Ve chi la recension e cualchi opinion (che o condivît cuant che a son positivis).
Buine vision!
A mi mi à plasût parcè che ancje se e jere cualchi peraulate, mi à plasût la ironie di font e il messaç finâl che al è positîf. Us consei di viodilu, par fâ cualchi biele ridade, ma ancje par une riflession. Ve chi la recension e cualchi opinion (che o condivît cuant che a son positivis).
Buine vision!
Nessun commento:
Iscriviti a: Commenti sul post (Atom)


text:
CLIL in lenghe furlane
Lis primis esperiencis di aplicazion de metodologjie CLIL ae lenghe furlane tachin tai prins agns 2000.
Dal 2009 al 2012 la Provincie di Udin e à finanziât un progjet di sperimentazion plui articolât pes scuelis secondariis di secont grât.
A chest progjet, ideât e coordenât de prof. Rosalba Perini, a àn partecipât insegnants dal
ITI Malignani di Udin, dal ITIS Solari di Tumieç, dal Liceu Sientific Marinelli di Udin,
dal IPSIA Mattioni di Cividât, dal Liceu Magrini di Glemone
e dal Liceu Classic Stellini di Udin.
Intal ultin an di sperimentazion si son zontâts ancje insegnants dal Liceu Percoto di Udin e dal ITC
Marchetti di Glemone.
Al inizi dal 2015 e nas la rêt La Lavagne Plurilengâl che e vûl ricjapâ lis esperiencis precedentis di insegnament CLIL in lenghe furlane e puartâ indenant cheste sperimentazion didatiche.
RisorsisPianificazione di un percorso CLIL in lingua friulana [Carmel Mary Coonan]
Cimiant al mont - lis 4C dal CLIL in lenghe furlane


text:
L’ort, cetant cjâr ai furlans che lu coltivin di simpri, si fâs materie continue di studis, ricercjis, tiere di progjets. L’ort botanic furlan, in vie Urbanis a Udin, al è tal stes timp un ort didatic, sientific e un lûc vert e privilegjât. Nassût a partî dai prins agns dal secul passât, al à vût tal timp cetancj intervents di recupar, come tal 2012, e al reste – par fortune, in timps cussì metropolizâts – un pont di riferiment pe conservazion de flore furlane, e lûc di ativitâts divulgativis e didatichis pes scuelis e pes universitâts. Si slungje tra i istitûts scolastics dal Malignani, Marinelli e Zanon e al à une superficie di 8 mil metris cuadris. Al ospite sidreris, magazens, areis di coltivazion, in plui che uficis e une biblioteche ben furnide.
Ogni an A vegnin moltiplicADIS PLUI DI 1000 speciis vegjetâls che a rivin dai orts botanics di dut il mont. Su cheste biele realtât e je stade fate une cunvigne, ai 9 di Jugn, inte sede de Provincie di Udin ae presince dal President Pietro Fontanini, cun esperts e delegâts dal ort e docents universitaris, tant che Marco Quai, Michele Fabro, Valentino Casolo, Daniela Novel, Francesco Boscutti, Luca Poggetti e Pietro Zandigiacomo.
A sostignî cun gnûfs progjets cheste oasi verde, plene di ricjecis naturâls raris e preziosis, e je simpri la Provincie di Udin che e à donât un altri assegn di ricercje ae Universitât di Udin che e lavore in colaborazion cul ort botanic di vie Urbanis, par miorâ la cundizion des âfs e par favorî la produzion de mîl midiant de selezion e de cure di speciis vegjetâls autoctonis.
Pecjât che la salût e il patrimoni des âFs in Regjon no son par nuie buinis, par vie di malatiis, parasits e la simpri plui scjarse disponibilitât di un habitat par lôr ideâl.
Si studiaran ancje grups di âfs dumiestiis, indulà che e je stade potenziade la presince di speciis “melifaris”. Une otime iniziative che e avanze su diviersis situazions e che si spere che e dedi risultâts bogns e numerôs, come lis presincis e lis ativitâts che l’ort al conte ogni an. 3000 students impegnâts in laboratoris, une otantine di tirocinis e diviersis tesis di lauree in materie di botaniche furlane.
✒ Alessio Screm
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
La penisule iberiche, inte Ete di Mieç, e à rapresentât un grup cetant interessant di civiltâts diferentis che ducj i potents di turni a àn cirût, îr come vuê, di normalizâ. Par cierts aspiets, e somee al profîl de nestre Patrie: Celtis, Grêcs e Africans, Rome, i Visigôts, i Araps e – tacant dal 1212 – la riconcuiste dai Cristians, che no à dal sigûr sparagnât ferocie e crudeltât.
◆ Za ae fin dal ’300 si impon, in ducj i teritoris “liberâts”, une cristianizazion sfuarçade di môrs e di ebreus, cun tant di document uficiâl firmât intal 1391, là che si impon le conversion ae fede cristiane. Se i contadins a muerin di fam, lis corporazions di artesans de lane a deventin cetant sioris, slargjant i pascs e gjavant il pan ai puars. Il ream cristian plui grant sul tacâ dal secul XV al reste la Castilie, intant che la Aragone, un pôc ae volte, e strenç leams cu lis fameis plui impuartantis de Navare e de Catalogne. La prime metât dal ’400 e je la epoche di aur dai Aragonês, che sot de vuide dal re Alfonso V (1416-58) a cjapin sot di lôr il control dal ream di Napoli (1442), trasformant il Mediterani intun mâr aragonês.
◆ Intal 1469 si celebre il matrimoni dal secul: Ferdinant di Aragone e Isabele di Castilie. La arme de Sante Incuisizion e deventarà strument perfet par controlâ il popul, imponint une uniformitât di pinsîr che e metarà la glove ai inteletuâi e e coparà la culture popolâr contadine e pastorâl, che e viveve di magancis, liendis e intersezions culturâls cetant sioris di ricjece e bielece e che invezit aromai a vignaran boladis tant che eretichis o, piês, espression dal demoni e dai siei ingjans. Une vore plui interessant invezit al è ce che al sucêt intal ream de Lusitanie, miôr cognossût cul non di Portugal. Fin des sôs origjins mitichis al rapresente il contrari di ce che al sucêt in Spagne, la esaltazion de diversitât e dal miscliç. La tradizion e vûl che al sedi stât fondât dai cavalîrs templârs intal 1117, che a varessin puartât in tiere lusitane il Sacri Graal: il Portus Graalis (il Puart dal Graal) al varès dât il non al teritori. Il re Indrì III (1394–1460), clamât il Navigadôr pe grande passion pal mâr, al varès stiçât la costruzion di une biblioteche nautiche grandiose inte citât di Sagres, là che savis e studiôs di ogni religjon e fede a podevin lavorâ insiemi par une gnove vision dal mont, fondade su la cognossince, la culture, la tecniche e la sience. Al sarà il prin responsabil de tradizion dute portughese pe esplorazion gjeografiche, organizant tra il 1420 e il 1445 le gnove cartografie ocidentâl, là che pe prime volte a vignaran segnadis su lis pergamenis Madera, lis Azoris e Cap Vert. ◆ Il so bibliotecari al veve il cognon di Perestrello. Propit come la femine di chel Cristoful Colomp che, dopo un incident di mâr, al sarà ospit propit di chê biblioteche, puartant vie salacor no dome l’amôr di une fantate, ma ancje un segret che di li a pôc i varès permetût di fâ un ciert viazut destinât a restâ inte storie. ❚
CE SUCEDEVIAL IN CHÊ VOLTE TAL MONT? Le penisule iberiche, cove di lenghis e culturis sioris di ricjece e bieleceAgnul Floramo
La penisule iberiche, inte Ete di Mieç, e à rapresentât un grup cetant interessant di civiltâts diferentis che ducj i potents di turni a àn cirût, îr come vuê, di normalizâ. Par cierts aspiets, e somee al profîl de nestre Patrie: Celtis, Grêcs e Africans, Rome, i Visigôts, i Araps e – tacant dal 1212 – la riconcuiste dai Cristians, che no à dal sigûr sparagnât ferocie e crudeltât.


text:
PE PRODUZION DI MATERIÂI DIDATICS DI E PE LENGHE FURLANE E PE ATIVITÂT DAI CENTRIS DI DOCUMENTAZION
L’articul 16 de leç regjonâl dai 18 di Dicembar dal 2007, n. 29 al definìs che la produzion di materiâl didatic pal insegnament de e inte lenghe furlane e il davuelziment di ativitâts di documentazion, ricercje e sperimentazion didatiche pe lenghe furlane a vadin daûr di liniis vuide definidis di pueste e fatis buinis de ARLeF.
Lis “Liniis vuide pe produzion di materiâi didatics di e pe lenghe furlane” si dan tant che criteris par garantî la cualitât dai prodots didatics che a àn il fin di fâ di supuart par organizâ un percors di insegnament e aprendiment de e te lenghe furlane tes scuelis de infanzie, primariis e secondariis di prin grât, ma a puedin cjatâ aplicazion ancje tal secont cicli di istruzion e tai materiâi dedicâts al ûs in prospetive di un aprendiment permanent.
Lis “Liniis vuide pe ativitât dai centris di documentazion” des ativitâts e dai materiâi didatics in e di furlan a son un strument pe programazion e pal operât di chescj Centris, e ancje un mieç di confront pe valutazion des funzions e des iniziativis che a fasin.
__________________________________________
I documents a son stâts elaborâts de “Comission pe redazion des liniis vuide sui materiâi didatics e i centris di documentazion”, cun components: Luca Melchior (President), Rosalba Perini, Patrizia Pavatti, Deborah Crapiz, Paola Cencini e Maurizio Driol.
Iter di aprovazion:
- Propueste fate buine ai 5 di Setembar dal 2022 dal Comitât tecnic sientific de ARLeF.
- Propueste fate buine ai 6 di Setembar dal 2022 dal Consei di Aministrazion de ARLeF.


text:
“Il Libri di Maman!” al è il gnûf prodot editoriâl ludic didatic realizât de ARLeF pai students des scuelis primariis dal teritori furlanofon. Al è pensât par dâ a insegnants e arlêfs un supuart bon pal aprendiment dal furlan cun zûcs, curiositâts, tescj di leterature, conseis di leture e creativitât.
I doi volums a nassin dal progjet de trasmission televisive omonime, diferents par fasse di etât: il prin pai arlêfs des classis 1e e 2e, e il secont pes classis 3e, 4e, e 5e.
In graciis de colaborazion sinergjiche cul Ufici Scolastic Regjonâl dal Friûl-Vignesie Julie, Il Libri di Maman! al è stât dât fûr in plui di 20.000 copiis ai students di 180 istitûts.Discjame


text:
IN MEMORIE DI PRE ANTONI: INCUINTRI IN UNIVERSITÂT02 di Otubar 2017
Il CIRF al à il plasê di invidâus ae cunvigne “La universalitât tal pinsîr di pre Toni Beline”, che si davuelzarà lunis ai 2 di Otubar dal 2017, a lis 5 daspò misdì, inte aule T4 di Palaç Garzolini–di Toppo Wassermann (vie Glemone 92, Udin).
L’incuintri, inmaneât in colaborazion cun Glesie Furlane e Istitût Ladin “Pre Checo Placerean” e cu la poie de Fondazion Friuli, al jentre te suaze de iniziativis par memoreâ pre Toni Beline tai dîs agns de muart.


text:
Pueste eletroniche
La pueste eletroniche (par inglês e-mail o email) si riferìs al sisteme che al permet di componi, mandâ e ricevi messaçs doprant sistemis di comunicazion eletroniche. Al dì di vuê scuasit ducj i sistemis di pueste eletroniche e doprin come canâl di trasmission la rêt Internet, di cui la pueste eletroniche e je un dai servizis plui popolârs; in confront cul servizi puestâl tradizionâl e à soredut i vantaçs di jessi un grum economiche e svelte, parcè che e pues rivâ ae destinazion in pôcs seconts.
Storie[cambie | modifiche il codiç]
La pueste eletroniche e nas prime di Internet. Il so ûs al scomence tal 1965, par permeti la comunicazions tra ordenadôrs centrâi (mainframes). In seguit e fo implementade la pussibilitât di mandâ messaçs a ordenadôrs intune rêt, e daspò, a chei colegâts ae rêt ARPANET, che al è il von de rêt Internet. Tal 1972 al fo doprât pe prime volte il simbul "@" (cai, gubanute), par separâ il non dal utent di chel de sô machine.
Cjale ancje[cambie | modifiche il codiç]
Leams esternis[cambie | modifiche il codiç]
- (inglês) Il prin messaç di pueste eletroniche


text:
#17 – Il fobic
Volevi scrivi une conte di pôre. Ma a mi lis contis di pôre e beh… mi fasin pôre. Però no volevi scrivi une di chês contis fantasy/horror buinis dome par halloween. E alore mi soi metût a pensâ aes robis che te vite plui mi spaurissin.
Il prin pinsîr mi è lât a lis malatîs. Mi soi viodût malât, in agonie tal ospedâl cun ator di me miedis cun la muse seriose e plen di fîi tacâts intor. Cuntun sgrisul jù pe schene o ai subit gambiât argoment. Ma il cjaf no si lu comande e di li no soio lât a filâ sul fat che al podarès sucedi alc ancje a la mê int, a chei che i ûl ben. Fîs, femine, parincj, amîs. E chest al è un vêr terôr. Un alc che ti gjave il flât parvie che non tu rivis adore a fâi cuintri.
Scjampânt vie di chestis robis masse brutis, mi soi concentrât su di une altre pôre che o ai: chê di sei coinvolt intun incident. Cun la machine o cul tren, o une coriere, parcè che che suntun avion jo no monti. Sino mats! Sù par aiar a milante metris di par cjere sierât dentri di un casselot di fier? No mo no. Ma ce conte sarès vignide fûr. No sarès rivât dapît. Masse impression!
Daspò, bombardâts come che o sin di notiziis su disarstris naturâi e gambiaments climatics che a sucedin ator pal mont, o ai pensât di scrivi alc su la pôre che al torni un taramot o alc su fûc e aghis pronts a sdrumâ la mê cjase. Mah. Miôr di no. A samêe masse la trame di “disaster movie” merecan.
Ao dite “bombardâts”? E alore ve che mi è rivât intor il teme de vuere. E intun marilamp mi soi viodût platât te cantine, bots di canonadis che a rivin dongje cjase, soldâts menaçôs che a cirin di puartâmi vie e di torturâmi e daspò butâmi intune buse cun altris cadavars. Propit come i rus in Ucraine. Che magari a an decidût di invadi dute la Europe e a son rivâts fintremai in Friûl. No no.
Ae fin, a colp, mi è vignude dongje la pôre plui grande di dutis.
Chê che se mi capitarà alc pardabon di ce che o varès scrit, cualchidun al varès podût dî: “Al è sucedût proprit come te sô conte!”
Alore o ai decidût di no scrivile.
di ***
#1***


text:
Gnove barufe tra Russie e Ucraine. Tai ultins timps tra i doi confinants e je in vore une vere e propie vuere doganâl. Dopo des tensions par vie dal gas e des importazions di cierts prodots alimentârs, cumò Moscu e Kiev si rimbechin in cont dal svicinament politic e economic ae Union Europeane de bande de Ucraine. Dentri di doi mês al varès di jessi firmât a Vilnius un acuardi di cheste fate che al previôt la liberalizazion des relazions doganâls cu la UE. Dut al dipent de liberazion de ex premier Yulia Timoshenko, che e je stade in preson e che cumò e je tal ospedâl, ma Vladimir Putin al à za fat savê che se si rivarà al acuardi, la Union doganâl tra Russie, Belarus e Kazakhstan e fasarà indenant une schirie di ritorsions cuintri de ex republiche sovietiche.
Il president rus nol è l’unic a fâi cuintri a cui che al à chê di svicinâsi ae UE o di jentrâ te Union tant che gnûf Stât membri. Cheste prospetive, fate indenant a fuart par esempli dai indipendentiscj scozês e catalans, e cjate a Londre e soredut a Madrid une oposizion plui dure ancjemò di chê di Putin in cont de Ucraine, ancje par vie che la situazion e je divierse, almancul par cumò. Cun dut achel, sul sît web de Aleance Libare Europeane (ALE-EFA), la agregazion dai partîts nazionalitaris e regjonaliscj progressiscj, di un pôc di timp si lei un messaç che dongje dal benvignût pe Cravuazie al fâs indenant l’auguri par un gnûf slargjament “interni” de UE viers de Scozie, de Catalogne, dal Paîs Basc e vie indenant.
A proposit de ALE-EFA e de sô ativitât a meretin segnaladis dôs iniziativis che a cjalin aes elezions europeanis dal 2014. La prime e je la conference dai 4 di Setembar a Bruxelles dedicade al internazionalisim de Aleance, cun intervents di esponents politics tant che il president de Aleance; Eric Defoort, la eurodeputade scozese dal ANP-SNP, Jill Evans, e il parlamentâr catalan Jordi Solé i Ferrando (ERC), president de Comission pai Afârs internazionâi de Generalitat. La seconde e je la cunvigne, inmaneade a Corti in Corsiche pai 17 di Otubar, che e torne a cjapâ sù i dâts di un scandai fat tal 2012 de bande dal centri di ricercje Maurits Coppieters in cont di une viodude divierse de Europe: plui zovine, plui juste, plui democratiche e pluraliste. ❚
✒ Marco Stolfo
FRIÛL EUROPE. Russie e Ucraine e la voie di une Europe miôr............
Gnove barufe tra Russie e Ucraine. Tai ultins timps tra i doi confinants e je in vore une vere e propie vuere doganâl. Dopo des tensions par vie dal gas e des importazions di cierts prodots alimentârs, cumò Moscu e Kiev si rimbechin in cont dal svicinament politic e economic ae Union Europeane de bande de Ucraine. Dentri di doi mês al varès di jessi firmât a Vilnius un acuardi di cheste fate che al previôt la liberalizazion des relazions doganâls cu la UE. Dut al dipent de liberazion de ex premier Yulia Timoshenko, che e je stade in preson e che cumò e je tal ospedâl, ma Vladimir Putin al à za fat savê che se si rivarà al acuardi, la Union doganâl tra Russie, Belarus e Kazakhstan e fasarà indenant une schirie di ritorsions cuintri de ex republiche sovietiche.


text:
Març – PRIME PAGJINE. EDITORIÂL – Prime il Friûl o prime la Italie? / Milan e Parîs si insiorin cu la nestre aghe / PAGJINE 2 – A Gnove Gurize si insegne la lenghe furlane / In Slovenie l’interès pal furlan al cres / PAGJINE 3 – Cumò Rome e nazionalize i nûi / Lis novitâts de leç statâl / PAGJINE 4 – La “Bibie” dal teatri furlan / «Mi bat di une vite pal Teatri stabil» / Daûr lis cuintis, tor di atôrs e teatris. Lu saveviso che…? / PAGJINE 5 – «Tal senari teatrâl furlan ognidun al va par cont so» / «Si à di invistî sul teritori, par agns» / PAGJINE 6 – Timp di Pasche, timp di schultar / Une volte cu la fuiace dolce e in dì di vuê cul cren / PAGJINE 7 – Improvisazion e dispersion a frenin il Coridôr Adriatic-Baltic / Ceccarelli: «Metìn su sine i vetôrs dal Est che a stropin la A4» / «Çarvignan che al deventi l’hub unitari pal manifaturîr furlan» / PAGJINE 8 – EUROPE. De France ae Spagne, la derive dal “patriotisim costituzionâl” / SLOVENIE. E cres la proteste de scuele / AUSTRIE. Tai locâi, se no tu fumis, tu pais o tu stâs tal frêt / PAGJINE 9 – «S. Michêl? No crôt che o rivarìn a puartâlu in Friûl» / Fieste de Patrie, fieste di ducj / Une firme par tutelâ lis minorancis in Europe / PAGJINE 10 – Une zovine orchestre alpine / «Une grande ocasion par cressi» / NO PAR FURLAN, MA BOGNS. Gweltaz Adeux, rock breton melodic e potent / I LIBRIS SIMPRI BOGNS. Amôr, amicizie e nature te poesie di Ermes di Colorêt / PAGJINE 11 – I COLÔRS E LIS FORMIS DE STORIE: UN VIAÇ INTE ART DAL FRIÛL. Bassilla, Aquilee e il teatri de vite | La mime ricuardade di Eraclide / I premiâts dal concors in lenghe furlane / PAGJINE 12 – LIS PARABULIS DI PRE ANTONI. Il gjat / NO SON PERAULIS PAR VECJOS. Shabby chic / CE FÂ?. Il “truc” a Cividât / COGNONS DAL FRIÛL / NETITI LA LENGHE //
*** I articui a son disponibii fracant sul titul. Buine leture.


text:
Zornade de memorie
Vuê e je la zornade de memorie, l'aniversari de liberazion dal cjamp di stermini di Auschwitz. Ma no vin di dismenteâ che nol covente lâ in Polonie o in Gjermanie par viodi testemoneancis di ce che il nazisim e il fassisim a àn fat. Vêso mai stât a Triest li de Risiere di San Sabba? Se la rispueste e je no, us consei di fâ une visite: jo o ai stât un Istât e cuant che o pensi a ce che o ai viodût mi vegnin inmò i sgrisui. E se o pensi che dut chest al è a une ore di strade di cjase mê, mi vegnin i sgrisui inmò di plui.
L'articul 1 de leç 211 dal 2000 al dîs "La Republiche taliane e ricognòs la zornade dai 27 di Zenâr, date che a son stâts butâts jù i cancei di Auschwitz, "Zornade de Memorie", cun chê di ricuardâ la Shoah (stermini dal popul ebraic), lis leçs raziâls, la persecuzion taliane dai citadins ebreus, i talians che a àn patide la deportazion, la prisonie, la muart, e ancje chei che, ancje in cjamps e posizions diferents, si son oponûts al progjet di stermini, e metint in pericul la lôr vite a àn salvât altris vitis e protezût i perseguitâts".
Timp indaûr Sandri Di Suald mi veve mandât une testemoneance che us propon ancje a voaltris:
«Chel che mi à simpri intosseât de zornade de memorie e je la scjarse memorie dai talians e il mandâ la responsabilitât nome ai naziscj e ai todescs, che mostrin di no vê pôre a cjapasi su lis propriis responsabilitâts.
A part i museus sul olocaust presints in Gjermanie (dramaticamentri biel e coinvolgent chel di Lueberkund a Berlin) dispès al capite di cjatâ là mostris dediadis a cheste memorie: les ài viodudis al Deutche Museum di Monaco tant che a Moritzburg che altrò. Lì, diretamentri o indiretamentri, e je ricurinte cheste vergogne dal passât e no dome tal di de memorie. Chi di nô, invecit, pôc o nuie. Si dismenteisi che nome in Friûl a ‘ndi è stâts trê cjamps di stermini a Triest, a Gonars (in vie di sdrumament pe scjarse manutenzion) e a Visc. E si continue a tignî bon i crimins e la figure di Mussolini che al à fat 600.000 muarts nome jenfri i italians, cence contâ la distruzion economiche, socjâl e i maçalizis in Italie, Etiopie, Grecie, Slovenie… Lu si ricuarde, si scjarie la sô figure tai Ipod, si fasin etichetis par vin e al pâr che nissun nol vedi cumbinât nuie e che i colpevui a sedin nome chei altris, tant al è che culì di no si à miôr fevelâ di naziscj biel che fûr de Italie si dopre il tiermin nazifasiscj considerant il dut une robe sole».


text:
Ai 7 di Lui il Consei comunâl di Pordenon al à fate buine a maiorance une delibare là che al domande di jessi gjavât fûr dal teritori che si varà di meti in vore la gnove leç regjonâl su la lenghe furlane (29/2007). Un dai argoments saltâts fûr intant de discussion de delibare al è trop che al costarès meti in vore la leç sul furlan. Ta chê ocasion si à dite che al Comun i costarès “no mancul di un milion di euros”! Ise pardabon cussì?
IL RAPUART COSCJ-BENEFICIS_ Tachìn cuntun resonament plui a larc: al sarès simpri di tignî cont dal rapuart coscj-beneficis. Trop valial garantî i dirits linguistics dai furlans? Su chest nissun al à dite nuie. Forsit parcè che al è simpri dificil cuantificâ i beneficis che i dirits a puartin: pensìn al dirit ae salût, al lavôr, ae istruzion, e v.i. A son pôcs chei che a olsin di jentrâ ta chest cjamp. No però se si fevele di dirits linguistics, massime se a son chei dai furlans. Alì si calcolin dome lis spesis e, ancje chês, avonde mâl.
Cirìn, dut câs, di là plui sul pratic. Intant al somee che a Pordenon si vedin dismenteât che i fonts che a son daûr de leç a son chei che la Regjon e decidarà di investî ta chest cjamp, cu la zonte di chei di divignince statâl de 482/99 (dal moment che la leç regjonâl e varès di jessi l’imprest par meti in vore i principis de leç statâl al câs furlan).
OBIETÎFS ANUÂI_ In ogni câs, la leç 29/2007 e previôt che lis aministrazions locâls a metin jù ogni cinc agns dai plans di politiche linguistiche cui obietîfs di rivâi ogni an. Si trate di struments che a varessin di nassi de interazion tra Regjon, aministrazions locâls e ARLeF par meti in vore in maniere progressive ce che e domande la leç. No si trate, duncje, di un model unic par ducj, ma di une sisteme a “gjeometrie variabile” ancje tai timps, là che – cuntun fregul di bon sens – ancje lis particolaritâts di Pordenon a varessin cjatât la soluzion juste. Cun consecuencis claris ancje sui investiments di fâ. Cence dismenteâ po che i plans a àn di tignî cont ancje dal belanç a disposizion, come a dî: se i bêçs a son pôcs i intervents a saran pôcs.
I SERVIZIS_ Par finî a son dute une schirie di servizis che a puedin jessi gjestîts o prontâts di plui Comuns intune – par esempli i sportei linguistics, la modulistiche, i cors di formazion, e v.i. – cuntune riduzion des spesis.
Bastave informâsi un tic di plui e si sarès evitât di contâ sflocjis. O forsit la idee e jere propite chê?
Pordenon: bêçs e sflocjisCarli Pup
Ai 7 di Lui il Consei comunâl di Pordenon al à fate buine a maiorance une delibare là che al domande di jessi gjavât fûr dal teritori che si varà di meti in vore la gnove leç regjonâl su la lenghe furlane (29/2007). Un dai argoments saltâts fûr intant de discussion de delibare al è trop che al costarès meti in vore la leç sul furlan. Ta chê ocasion si à dite che al Comun i costarès “no mancul di un milion di euros”! Ise pardabon cussì?


text:
CENTRIS_ 87 sorzints termâls naturâls cun temperadure de aghe che e va dai 32 ai 73 grâts, plui uns 20 centris termâi innomenâts ancje a nivel internazionâl che a ocupin passe 43 mil metris cuadrâts di spazi cun albiercs, pissinis, saunis, zardins e zûcs cu la aghe. Une ufierte nuie mâl tun paîs di pôc plui di 20 mil chilometris cuadrâts, ma cuntune lungje storie peade ae cure dal cuarp e dal spirt traviers lis termis.
SSNZ_ La Skupnost slovenskih naravnih zdravilišč (vâl a dî “Socie dai centris termâi naturâi slovens”, sît internet: www.slovenia-terme.si par sloven, talian, todesc, cravuat, serp, rus e inglês) e cjape adun 15 termis jenfri lis plui cognossudis, sparniçadis (viôt la mape) te aree centri-orientâl dal paîs. Ducj i servizis proponûts di chescj centris, in ativitât par dut l’an, a son gjestîts di bande di esperts de salût, dal benstâ e dal straviament dai ospits, che a rivin di bessôi o adun cu la famee o cun amîs. Culì si pues vignî a curâsi dal reumatisim, dai problemis ae respirazion, ae circolazion dal sanc, aes articolazions e vie indevant.
ROMANIS_ Lis termis te Slovenie dal dì di vuê a jerin sfrutadis bielzà dai antîcs romans: un esempli a son lis Rimske Toplice (“Termis Romanis”), centri dongje de citât di Laško, sul flum Savinja, li che vie pal Sietcent e il Votcent a son stâts cjatâts mosaics, monedis e vâs di ete romane. La sô prime olme suntun document scrit e je dal 1486, prime che al vignìs fiscât dai Turcs tal 1529. Il so grant svilup al tacà tal 1840; dopo la Seconde Vuere Mondiâl, fintremai ae indipendence de Slovenie tal 1991, il centri al fo doprât dal esercit jugoslâf pe riabilitazion dai siei soldâts. No cate la lôr impuartance, lis Termis Romanis no fasin part de Socie dai centris termâi slovens.
STORIE_ La prime citazion scrite des aghis termâls des Termis di Dobrna e je dal 1403, ma la font che e furnìs aghe a 36 grâts e jere bielzà cognossude tal secul XII, e e ven doprade ancjemò in dì di vuê. Des Dolenjske Toplice si scriveve za tal 1228; il prin atestât sientific de lôr validitât pe salût dal om al è invezit dal 1658. Lis trê fontanis che a dan fûr la aghe cuntune temperadure di 36 grâts a àn la lôr sorzint a uns 1000 metris sot tiere.
PORTOROŽ_ Tes termis di Strunjan/Strugnano e di Portorož/Portorose si pues sfrutâ la aghe dal mâr Adriatic e il sâl che al ven tirât dongje di secui in ca su la cueste istriane a Sečovlje/Sicciole. Za tal Tresinte i munics benedetins dal vicin munistîr di Sant Laurinç a cognossevin lis cualitâts de aghe termâl dal puest; po dopo, ae fin dal Votcent, lis termis di Portorož/Portorose a tacarin a jessi sfrutadis ad in plen, cu la presince di regnants e nobii dal Imperi asburgjic di chê volte, e cumò a dan acet a ospits che a rivin di mieze Europe.
DONAT_ A risultin jessi dopradis tal Tresinte ancje lis termis di Rogaška Slatina, secont ce che al conte un scrit di chê epoche dal arcivescul di Salisburc. Il prin studi su lis cualitâts de aghe di Rogaška al è dal 1572; tal 1685 al jessè un libri cuntune ricercje sientifiche su lis proprietâts di cheste aghe, une copie dal volum origjinâl si le cjate tal museu di Celje. Di chestis termis e rive la aghe minerâl naturâl Donat Mg, la aghe plui siore di magnesi tal mont cun 1030 miligrams par litri; e ven tirade sù di sorzints che a van dai 280 ai 600 metris sot tiere.
RADENSKA_ Chê altre aghe minerâl naturâl de Slovenie e rive des Termis di Radenci, li che la sorzint e je stade scuvierte dome tal 1833; dopo 50 agns al è stât pussibil fâ il prin bagn, dopo altris 15 agns e je stade jemplade la prime butilie cul simbul tant innomenât dai “Tri srca” (“Trê cûrs”).
CASSIS_ La cure cu lis aghis des termis e je zovevule ancje pes cassis dal Stât: di fat, si stime che ogni an lis 15 termis slovenis a vuadagnin 200 milions di euros. Ce che al mancje par fâ inmò un altri salt di cualitât, secont il president de Socie des termis naturâls slovenis, Iztok Altbauer, e je la specializazion, par vie che ducj i centris a ufrissin po sù po jù i stes prodots ai clients. L’obietîf al è chel che lis termis plui grandis a sigurin servizis di alte cualitât, intant che chês piçulis a cirin di specializâsi in ufiertis une vore specifichis, ancje individuâls. Intant, ai 25 e ai 26 di Otubar li des Termis di Zreče, si tignarà une conference cu la partecipazion di 20 centris termâi di Slovenie, Cravuazie, Ongjarie e Slovachie par scambiâsi informazion e par frontâ la crisi adun. ■
ALESSIO POTOCCO
SLOVENIE. In cercje dal benstâ li des termis............
CENTRIS_ 87 sorzints termâls naturâls cun temperadure de aghe che e va dai 32 ai 73 grâts, plui uns 20 centris termâi innomenâts ancje a nivel internazionâl che a ocupin passe 43 mil metris cuadrâts di spazi cun albiercs, pissinis, saunis, zardins e zûcs cu la aghe. Une ufierte nuie mâl tun paîs di pôc plui di 20 mil chilometris cuadrâts, ma cuntune lungje storie peade ae cure dal cuarp e dal spirt traviers lis termis.


text:
A nivel sociâl la Argjentine si è costituide cu la imigrazion, in diviers timps e in formis diferentis.
Un esempli al è Colonia Caroya, che e je une gnove butade nassude dal çoc de storie dal Friûl. Cussì e à vivût il so disvilup tal timp, cence smenteâsi de sô origjin. Al è par chel che ai 15 di Març stâts, la Associazion Furlane Alef e à presentât un libri titulât “Unidos por la Historia”, che al fevele dal passât e dal presint dal Friûl e di Colonia Caroya, ricognossint la lôr fradilance sociâl e culturâl, cundut dai 13.500 km che ju dividin. Si à sielzût cheste dì par memoreâ i 133 agns di cuant che i prins imigrâts furlans a son rivâts culì.
Il libri al à doi cjapitui che si centrin sul Friûl fevelant prime de sô storie e po dopo de sô atualitât economiche e sociâl. In altris trê cjapitui al conte la storie di Colonia Caroya e al mostre la citât cemût che e je vuê sot diviersis prospetivis, tant che lis atrativis turistichis, lis istituzions, i grups culturâi e v.i. Un ultin cjapitul al conte dut de tignude dai jesuitis di Estancia Caroya.
Chest lavôr al da dongje i risultâts dal lavôr di tancj dai membris dal circul Alef che si son impegnâts par trê agns par tirâ sù informazions, metilis in sintesi e voltâlis par castilian.
Cuntun lengaç clâr par che ducj a puedin leilu, cul fin di valorizâ il nestri patrimoni caroyens.
Al è impuartant zontâ che nus à dât une man int dal Friûl, che e à dât informazions siguris par che o podessin fâ une opare complete e afidabile, come Sandri Carrozzo e Christian Romanini.
Marcos Goy
ATUALITÂT – Unidos por la Historia............
A nivel sociâl la Argjentine si è costituide cu la imigrazion, in diviers timps e in formis diferentis.


text:
ARLeF e Ente Friuli nel Mondo a puartin la lenghe furlane a Tokyo. Al è stât inviât ai 6 di Març il prin cors di lenghe furlane “a distance”, un progjet pilote pal Fogolâr Furlan gjaponês, che i doi ents a stimin di podê slargjâ in curt ancje a altris Fogolârs intal mont.
A fâ i auguris ae classe te ocasion de prime lezion, a jerin il Diretôr de ARLeF William Cisilino e il President di Ente Friuli nel Mondo, Adriano Luci, insiemi ancje cu la vicepresidente Anna Pia De Luca. Tra i arlêfs invezit, ancje il President dal Fogolâr di Tokyo, Flavio Parisi. La domande di vê un cors e je partide propit di lui e al è stât il so interès fuart a puartâ la ARLeF a ativâ cheste gnove modalitât di formazion.
Il cors – che propit parcè che al è sperimentâl, al ven inviât cuntun grup piçul – al ven fat une volte par setemane fin al mês di Jugn, cuant che si sierarà cu la prove finâl. Obietîf principâl al è formâ lis competencis scritis e in particolâr l’ûs de grafie uficiâl. In classe al è ancje cualchi gjaponês, che za al fevele la lenghe furlane. Docent al è Michele Calligaris, che al lavore li de sede centrâl dal Sportel Regjonâl pe Lenghe Furlane e al à une lungje esperience. Lis lezions a distance si fasaran in colegament video, in graciis de disponibilitât di une sale preparade di pueste li de sede de Regjon F-VJ di vie Sabbadini.
L’inviament
dal cors al è stât precedût intai dîs passâts di un incuintri tra il President
de ARLeF Eros Cisilino e Anna Pia De Luca, vicepresidente di Ente Friuli nel
Mondo, par condividi cualchi riflession su gnûfs progjets che a metaran dongje
i doi ents intai prossims mês.


text:
STORIE SACRE A CODROIP24 di Novembar 2017
Oratori di Codroip, Vinars ai 24 di Novembar a lis 20.30
Presentazion dal libri di preAntoni Beline
“STORIE SACRE”
e mostre dai cuadris di Manuela Riccioni fats di pueste par ilustrâlu
Il libri al è insiorât cu lis figuris dai principâi moments dal Vecjo e dal Gnûf Testament gjavadis fûr di 13 cuadris fats di pueste di Manuela Riccioni cu la tecniche dal collage.
Ducj i cuadris a saran in mostre tal Oratori di Codroip Sabide ai 25 cun orari 9-13 e 15-18 e Domenie ai 26 da lis 9 a lis 13
Program de serade
Mons Ivan Bettuzzi: Plevan di Codroip, al vierzarà la serade presentant il teme e i relatôrs.
Relatôrs.
Mons. Roberto Bertossi: President di Glesie Furlane al ricuardarà pre Toni Beline e al fevelarà di cemût che il libri al è nassut.
Manuela Riccioni: e fevelarà di in ce maniere che si è rapuartade cul scrit di pre Antoni e de sôs voris par fâ i cuadris.
La mestre Laura Nicoloso: Ti lassi ben content cheste fadie (pre Toni Beline) nus compagnarà dentri dal mont de scriture in rime pe canaie.
Il prof Luca De Clara: al fevelarà di: Pre Antoni e la riscriture da la Bibie.


text:
Stravistiment
I vevin corût daûr cence stufâsi, dopo velu fat jevâ di par tiere e çuetâ par mieç Triest. A i sameavin doi gjats ch’a zuin cun t’un surisin, cence premure di copâlu.
Par un moment al veve pensât di veju pierdûts, ma pene ch’al veve voltât par vie Valmaure ju veve sintûts subit tornâ a coriji daûr, vosant di dai pachis e netâ il mont di chei sporcacjons come lui, ch’a no jerin altri che pulçs di scliçâ.
Nol veve capît tant ben ce zîr ch’al veve fat par rivâ fin li, parcè che nol veve ancjemò masse pratiche di chês stradis. Pôc mâl, al veve pensât, nol gambie masse di ce bande ch’a tu vâs, cuant che tu scjampis.
Cussì a si jere cjatât de bandis de Risiere e, tirant flât a grops, a si jere ficjât in ta che androne di ciment, cun chei mûrs altissims ch’a lavin a finîle in t’un puarton sierât. Normâl, a cheste ore di gnot, al veve resonât.
Si ere cogolât viers le çampe, là che il mûr al lassave il puest a l’ingrès dai servizis, ancje chei cu le puarte sierade. A le fin la mierde a finis simpri in t’un gabinet, al veve pensât cun ironie, sintint il centenâ dai anfibios di chei doi delincuents fâsi simpri plui fuart.
Lu vevin cjatât cuasi subite, ancje tal scûr: Fonso no l’ere sigûr dificil di viodi, cul so metro e novante vistût di straçs e pedoi.
I doi a cjacaravin jenfri lôr in t’un lengaç che lui nol capive, ma il cjâf coçonât e i rips ch’a vevin començât a molai ta lis cuestis, ridint e spudantji intor, a cjacaravin miôr da lis peraulis. A un ciert pont, cuant che un dai doi, il plui grues, al veve cjapât le rincorse par dai un pidade in plene muse, Fonso al veve capît vonde di ce ch’a i coventave capî.
– E cussì – i veve dite jevant in pis e grampant la gjambe cun t’une man – vualtris a le vês su cuintri i puarets come me?
Il zovin al jere restât cu le gjambe par aiar, tacant a saltâ sul pît ch’al poiave par tiere, par no pierdi l’ecuilibri. Il so amì intant al rideve e sbeleave, maraveât da la reazion di chel vecjo peteon e di sigûr pensant a tropis pachis ch’a i varessin dât, di lì a pôc.
Ma chel, mostrant un snait fûr da l’ordenari, cun t’une comedonade secje sul zenoli, a i a l’â fat voltâ cuintri nature, come s’al ves pleât masse un compàs, fin a rompilu.
Il zovenot nol veve rivât adore a rindisi cont di ce ch’al sucedeve ch’al veve za començât a vuicâ, sintint la so articolazion sdrumade in che maniere. Dome in chel moment chel altri al veve alçât une man, come par fermâ ce ch’al stave sucedint, ma Fonso al veve za tirât fûr da la so lungje barbe, grise e cragnose, une sorte di piçul curtis, fin e lusint come une stiele d’arint, e cun chel al veve menât un colp fuartissim, cjapant in plen la bocje spalancade dal naziskin.
Il cuarp al jere colât par tiere, tant che une canevace bagnade, intant che chel altri i si butave intor, tirant fûr ancje lui un curtis a scroc e smicjant al cuel di chel vecjut cussì sburît.
Nuie di fâ. Fonso si ere gjavât dal colp cun t’un salt e cence dai il timp di movisi ai veve plantât il curtis tal timpli, fasintji saltâ fûr il voli.
Dome ta chel moment, intant che chel voli al pindulave fûr dal so bûs, come un oribil batecul, il nazi al veve capît cui ch’al jere chel peteon, ch’a ju veve pene copâts.
Dopo vê sdrumât ancje il secont nemì, Fonso, mieç platât tal scûr, si ere cjalât ator e al veve tirât flât. Cence pierdi timp al veve tirât fûr di une sachete un sacut plen di un polvarin ch’al veve l’odôr di jerbe pene taiade, lu veve butât sui doi cadavars, e al veve trabascjât da lis peraulis che aromai a jerin in pôcs a cognossi.
Nancje finît di recitâ che sorte di naine i doi cadavars a vevin tacât a ardi di un fûc vert e viole e in mancul di un minût al puest dai doi naziskin, vistûts di piel e fier, a jerin i cuarps piçui e ingrucjîs di dôs vecjutis. Lis striis dal est a brusavin cussì, a frêt e cence fum, come la tristerie ch’a usavin a partâ ator. Cun chês dôs a li a jerin za cinc, in pôcs mês, ch’al veve fatis fûr.
Al jere restât a cjalâlis ancjemò un moment, pûr savint che jenfri pôcs seconts nol sarès restât che un grumut di cinise.Dopo ve metût a puest il sacut cul polvar di civole si ere inviât lontan di che androne, tornant a çuetâ e a platâ il piçul curtis jenfri la so lungje barbe grispe, stant atent a no scliçâ i pedoi.
Par Fonso, un dai ultins benandants, un stravestimint perfet al jere une vore impuartant.
Comments
-
5 Maggio 2008
Ben tirât e let dut tun flât. Jo ch'o mi speli le côce da plui di vincj agns o sarès plui Fonso che Nazi ancje so lu fâs par un'âltri motîf: Estetic.
-
6 Maggio 2008
Biel, biel e biel. Nuiatri….
-
gelostellato6 Maggio 2008
Ben po, o viot che i fan an preseat 😀


text:
05 maggio 2006
No Passport (n)eurodram shakespearian a Tarcint
2 commenti:
- cuchh ha detto...
-
cjar christian, o vevi voe di segnalati une robe che o croot impuartante: domenie di sere tes scueles di Dignan e vignarà dade le prime dal gnuf spettacul di Collavino che si intitule "Richter" leade ae storie dal teremot. Doi attors e fasin part de nestre compagnie teatral e an partecipat a cheste robe nassude come laboratori e che cumò e va in scene: e son Ivan Zucchiatti e Mauro Vignuda. Al ere un articul ancje sul gjornal di vue.
Mandi
- 6/5/06 15:04
- Christian Romanini ha detto...
-
grazie pe segnalazion, cumò o voi a cirî l'articul
- 6/5/06 21:13


text:
A distance di plui di siet agns dal so ultin lavôr, che al jere stât Tal cîl des Acuilis, Giulia Daici e à publicât il so gnûf disc: Ancora Bianca.
◆ «…come nêf o ven jù ancjemò blancje sore dal pantan…» chest lavôr al à voie di jessi, come che e conte Giulia, «un auguri che jo stesse o fâs ae mê anime, ven a stâi che e resti simpri “pure” a dispiet di dut il “pantan” che o pues cjatâ».
◆ Il disc, che al cjape dentri dîs tocs par talian componûts tra il 2012 e il 2016, al è stât presentât in conciert juste prin de crisi dal Covid tal paîs di Giulia, Dartigne. Cheste presentazion e je stade une fieste plene di musiche, danze e emozion, dulà che «il public al veve i voi lustris e jo o soi tornade a cjase pardabon cul cûr plen di gjonde!».
◆ Intal disc, produsût dal om Simone Rizzi, a àn sunât ancje Paolo Muscovi, ae baterie, e Aldo Daici, il papà di Giulia, al flicorno baritono. Lis cjançons autobiografichis a lassin spazi a dialics profonts cun se stesse, ai ricuarts di cui che nol è plui (come i amîs a cuatri çatis), a moments particolârs di catarsi, ae ricercje e ae necessitât de preiere e al so jessi deventade mame.
◆ Nancje fâlu a pueste, a Fevrâr Giulia e à zirât il video di Respirare (in fondo è semplice), seste cjançon dal disc. Il video al somee presagjî ce che al sarès sucedût pôc dopo, cu la pandemie. «Vôs, anime e cuarp che si fondin insiemi e si sintin part dal dut. A cjatin in ogni moment de lôr esistence la fuarce e la capacitât di “respirâ”, ancje cuant lis circostancis a somein dineâ ancje la facoltât dal respîr (no tant sul plan fisic ma su chel spirituâl)». Il video al è stât publicat ai 4 di Mai cul auguri che si puedi pardabon di chi indenant tornâ a “respirâ” ad implen.
◆ Stait daûr a Giulia Daici su lis plateformis social, come Facebook e Youtube, par scuvierzi insiemi a jê altris cjançons, videos e ducj i siei progjets.
◆ Ancora Bianca si cjate tai negoziis digjitâi principâi, su www.giuliadaici.com e tal cd fisic. ❚
La vôs blancje di Giulia Daici tal so gnûf albumMoira Pezzetta
A distance di plui di siet agns dal so ultin lavôr, che al jere stât Tal cîl des Acuilis, Giulia Daici e à publicât il so gnûf disc: Ancora Bianca.


text:
Timp pe preparazion: une miezorute
Ingredients par cuatri personis
un rap di ue moscade, rîs Carnaroli (70 gr a persone), vin blanc (moscatel o un blanc sec profumât tant che un Sauvignon), brut vegjetâl, formadi par mantecâ
SI FÂS CUSSÌ
Setembar al è un mês elegant, nol è fat par pes robis estremis ma un mês bon par gjoldisi lis sfumaduris, lis finecis. Alore nuie di miôr che un bon risotut, di gjoldisi intune cenute romantiche su la terace al clâr di lune. Un risot al è un risot, la procedure e je simpri chê. Scjaldâ la cuince (un got di vueli, in chest câs nol covente un gran scaltrît), e un spic di ai di gjavâ a pene che al tache a indorâsi. Po dopo si bute il rîs, si lu lasse brustulâ par cualchi secont, e si sfume cul vin (se o fasìn il risot a la ue moscade, des dôs une: o un vin moscatel, che i somei a la ue, o un blanc sec profumât, che al dedi un savôr plui garp al plat). Po dopo si tache a rionzi cun brût (in chest câs vegjetâl), plan plan a flame medie basse, e cuant che il rîs al è cuasi cuet, si zontin i grans di ue, e si lasse lâ insom. Ultime mosse, fûr de flame, mantecâ cul formadi, che si amalgami tal rîs cjalt. Cu la ue moscade, par mantecâ, al va benon il gorgonzola, ma ancjemò miôr un caprin o un latarie saurît ma no masse, che il formadi nol plati il profum da la ue. E meti tal plat di corse… ❚
Margherita Meggy Timeus
RICETE. Risot “moscatel”............
Timp pe preparazion: une miezorute


text:
Cuntune vore di marum tal cûr, nô amîs dal Comitât pe Autonomie e il rilanç dal Friûl, il to Comitât, o sin culì cunvignûts par dimostrâti il nestri ingropât salût e par diti un gracie sintût , sincîr e profont, pal tô impegn simpri salt e mai strac di lavorâ pal Friûl.
La tô vite, e je simpri stade dal dut dedicade ae comunitât tai diviers nivei di impegn public che a van, come une volte si usave, dal Consei Comunâl al Parlament, passant pe Regjon.
O ricuardin la tô azion pe ricostruzion post-taramot, il to agjî, adun a ducj i nestris parlamentârs, che in chê ete a savevin fâ scuare cence pierdi la lôr identitât politiche, par otignî i fonts dal Stât e par dâ vite a chel virtuôs e maraveôs model di ricostruzion da ducj judicât positîf.
O ricuardin il to impegn, a fin che la ricostruzion no fos dome fisiche ma ancje ocasion di svilup.
O ricuardin il to supuart ae istituzion de Universitât dal Friûl, volude dal popul in mût ustinât, e che tu tu âs volût che nassès cuntune precise finalitât leade ae realtât furlane.
O ricuardin lis tôs iniziativis parlamentârs che daspò, concludût il to mandât a son ladis a finî te leç su lis areis di confin e te leç dal ricognossiment de lenghe furlane tant che lenghe minoritarie storiche.
Tornât tant par dîle cussì, ae vite normâl, no tu ti sês mai metût a polsâ, parcè che il ripôs nol jere di sigûr une tô carateristiche. Tu âs cjapât chel to impegn autonomist che al jere simpri dentri dite e che intun ciert moment ti à puartât, come che tu stes tu lu ricuardavis, a risolvi il vincul associatîf partitic.
Al jere il 8 di novembar dal 2005 cuant che, a front des dificoltâts de politiche nazionâl e regjonâl, cun te tant che animadôr, o vin burît fûr un apel pe autonomie e il rilanç dal Friûl.
Un an dopo o vin tignût tal salon dal cjistiel di Udin, une vore cjariât di storie, la Assemblee Costituent dal Comitât e tu tu sês stât simpri "magna pars".
O ài ancjemò denant a voi la imagjin di te che tu presentavis la soluzion finâl dai lavôrs, daspò aprovade par aclamazion, come che o ài ancjemò limpide la inmagjin dal abraç fra te e il President Napoletano in ocasion de sô penultime visite a Udin.
Dentri al Comitât tu âs dât verementri tant, cu lis tôs intuizions, cul to agjì, cu la tô capacitât di vuidâ, cul to jessi in relazion cu lis realtâts plui diferentis, cui tiei scrits.
Tu rivavis cuntun piçul biliet che al ti servive di olme par chel che tu vevis di dî e fâ. No tu detavis il verp. Tu proponevis lis cuestions che tu tignivis impuartantis. Tu savevis, daspò scoltâ les opinions di ducj a dal confront al saltave fûr la linie che si lave daûr.
Tu âs simpri desiderât, e nô cun te, il dialic cu lis categoriis economichis, cu lis fuarcis sociâls, cul mont dal Associazionisim cun lis istituzions. Dut chest si è realizât.
Tu vevis un ricuart particolâr pe Glesie furlane.
O mi inpensi che i nestris incuintris cui Vescui de nestre diocesi, a colp tu disevis che no tu jeris un crodint ma che tu ricognossevis ae Glesie il merit di batisi pes grandis causis dal Friûl e no tu mancjavis di sburtâ l'ûs de nestre lenghe tes funzions religjosis.
Cuant che la cause dal Friûl lu domandave no tu vevis pôre dai ostacui. Tu frontavis dut e ducj. Tu jeris determinât.
Pal Friûl, tu disevis, chest e altri parcè che tu, o zonti jo, dal Friûl tu jeris inamorât e dal Friûl tu ses stât un protagonist apassionât in dutis lis batiis che, piçulis o grandis, tu âs ducj i dîs vivûts cul cûr.
La tô zornade e jere lungje e començave cu lis telefonadis di matine buinore.
Al è merit to, de tô ripetude insistence in sede parlamentâr, se finalmentri, daspò, tante spiete, e à vût lûc la sperimentazion, cumò sierade, de trasmissions RAI in lenghe furlane.
La lenghe. Come element principâl di identitât, ti à simpri viodût a so sostegn ancje in sede regjonâl cuant che je stade fate buine la leç di valorizazion e di tutele che a spiete ancjemò une concrete aplicazion.
Une cuestion che ti à simpri preocupât e je chê istituzionâl. Bisugnave difindi e valorizâ la specialitât de Regjon che, tu disevis, al cjate fondament vuê ancje te pacifiche coesistence di ben trê minorancis.
Pe sistemazion de Regjon, tu zontavis, al è rivât il moment dal trasferiment des funzions aministrativis al sisteme de autonomie .
Arnalt al crodeve intun gnûf autonomisim o, miôr ancjemò, intun autonomisim moderni che nol ponte a spacaduris dal teritori, ma al autoguvier dai teritoris in clâf aministrative, valorizant cussì le "specificitât " locâls che a son une ricjece, e no un intop al svilup.
Cuant che daspò tu ti sês batût, in mieç a dificoltâts e prejudizis, pe la costituzion de Assemblee des Provinciis Furlanis che tu tu viodevis cuâl organisim par frontâ i problemis interprovinciâi.
A ti, cussì ancje a nô, ogni tant si sintive un tic di amarece pe pocje atenzion dal moviment politic sui cantins dal autonomisim.
Ma daspò tu concludevis disint: bisugne là indenant istès. Tu sintivis l'impegn come une mission.
Nô, Arnalt, ti vin considerât simpri, come une persone impegnade te vite publiche.
Ma tu, no tu jeris dome chest.
Tu tu as vût simpri une grande sensibilitât pe tô famee : la femine che cui fîs ti è stade simpri dongje in particolâr tal timp de malatie. O ricuardi la tô preocupazion par jê cuant che no stave tant ben, e tu tu fremevis par la sô salût.
A ti Arnalt, cun grande amicizie e stime, o disin, dal profont dal cûr il nestri "mandi".


text:
20 marzo 2006
PPP
Si pues ancje pensâle in maniere difarente, ma denant de gjenialitât no si pues sierâ i voi: ve ca un biel sît di viodi, lei, sintî, scoltâ e pensâi parsore… frache chi!
4 commenti:
- thermonuke ha detto...
-
Ver! O premet che mi riten ignorant come un nemal però o crot che la so gjenialitàt e sedi corete incjastrade tal contest politic e tai agns in cui al a vivut. Vue al e forsit un tic fur dai timps.
- 21/3/06 10:11
- Christian Romanini ha detto...
-
mah thermo, no sai ce dîti… mi pâr che PPP al à vût il so biel ce fâ ancje ta chei agns… ma o pensi che chest al sedi il destin di ducj chei che a son un tic plui indenant de masse: jessi simpri fûr dal lôr timp e no omologâsi cu la conseguence di jessi par cheste motivazion contestâts…
- 21/3/06 23:37
- thermonuke ha detto...
-
Ce c'ò ai dite difat, al e che forsit in che volte non l'e' stat capit ma à jere li la so gjenialitat. Non cròt che i intersassi masse fasi capi o omologasi. Ue e podin fa une analisi su ce ca l'à significat ma pal 2006 al e' un tic fur dai timps. Forsit in che volte a jeri plui ideai e stimui culturai: imagjne sal fos viv uè, ai timps de DeFilippi, di Platinette e Funari la che al somee che la culture la fasi Bonolis e Ferrara... ce saressial gjudicat? La culture di masse che vuelin fanus digjerì lu bòlares al massim come un oreglòn cal sa tigni la pène in man (tipo Busi)?
Dopo se tu premètis a je une tendence a fa deventà un mito duç chei che an fat une brute fin.
No intint certamentri paragonalu a chist elenco ma ti fas un esempli di int che e je stade esaltade o deventate un mito dome par chest:
Marylin Monroe, Luigi Tenco, Jim Morrison, James Dean, Jilles Villeneuve, CheGuevara etc...
p.s. Tra lis riis no tu volevis dimi che tu ti sintis ancje tu plui indenant de masse e par chest contestat no?
- 22/3/06 09:28
- voiceopportunity ha detto...
- Questo commento è stato eliminato da un amministratore del blog.
- 22/3/06 13:58


text:
Al è jessût ta chestis zornadis il bant par partecipâ al Premi Friûl che, aromai di trente agns incà, al è la farie creative des novitâts musicâls par furlan.
sabato 28 aprile 2012
ANCJE CHEST AN AL TORNE "PREMI FRIÛL" !
PREMI FRIÛL
LA Farie CREATIVe
DE musiche Furlane
cONCORS INMANEÂT di
RADIO ONDE FURLANE!
Al è jessût ta chestis zornadis il bant par partecipâ al Premi Friûl che, aromai di trente agns incà, al è la farie creative des novitâts musicâls par furlan.
Al è za in rêt il bant 2012 par cjançons e jingles radiofonics par furlan, cun di plui al è pront par saltâ fûr il cd di Ulisse e i Ciclopi, i zovins vincidôrs dal an passât
Al è jessût ta chestis zornadis il bant par partecipâ al Premi Friûl che, aromai di trente agns incà, al è la farie creative des novitâts musicâls par furlan.
Il concors inmaneât di Radio Onde Furlane si insuaze tes azions promovudis dal progjet SUNS de ARLeF (Agjenzie Regjonâl pe Lenghe Furlane) e al va dilunc a pontâ sui grups zovins e su la sperimentazion intai gjenars musicâi plui atuâi, cu la convinzion che lenghe furlane e vedi di confrontâsi cence pôre cu la modernitât, di là di cierts stereotips che le volaressin peade a di un mont contadin che nol esist plui.
Par partecipâ ae edizion dal 2012, i grups e/o i singui musiciscj a àn di mandâ dentri dai 15 di Jugn une cjançon compagnade dal so test (par furlan o intune altre lenghe minorizade dal Friûl).
Framieç dal materiâl rivât a saran sielzûts tra i 3 e i 6 artiscj che a sunaran intant de finâl che e previôt une esibizion dal vîf di 15/20 minûts e che si tignarà ai 28 di Lui alì dal Parc dal Cormôr (Udin) inte suaze dal Homepage Festival.
Come par solit, cui che al vinç il Premi Friûl al varà la pussibilitât di publicâ une sô produzion discografiche pe etichete Musiche Furlane Fuarte.
Dentri dal Premi Friûl però ancje chest an no podeve mancjâ une novitât.
Cun di fat, dongje de sezion musiche si ‘nd à ancje une pai jingles radiofonics. Cui che al vûl al pues partecipâ e creâ jingles gnûfs (di no plui di 30 seconts) pe “Radio libare dai furlans”. Ta chest câs la idee miôr e sarà premiade cuntun iPad, simpri ai 28 di Lui alì dal Parc dal Cormôr, intant de finâl.
Altris informazions su lis dôs sezions si cjatin sul sît http://www.ondefurlane.eu/, là che si pues lei il bant e discjariâ la schede par partecipâ al concors.
Cun di plui al è pront par saltâ fûr il cd di Ulisse e i Ciclopi, il grup rivelazion che al à vinçût la edizion passade dal Premi Friûl. I doi fantats (ghitare / batarie) di Mortean a àn produsût un cd di rock esplosîf che al supe tant dal blues des origjins che dal punk plui rumorôs, passant par scjassadis adrenalinichis e slambradis psichedelichis.
Ancjemò une conferme, duncje, de funzion di scuvierte, produzion e promozion che il Premi Friûl al à vût e al à intal panorame musicâl furlan e plui in gjenerâl de culture furlane dal dì di vuê. Dai Mitli FLK a Lino Straulino, dai Arbe Garbe a DJ Tubet, juste par fâ cualchi non, ducj o cuasi a àn tacât dal Premi Friûl e di Radio Onde Furlane.
Par info telefonâ al 0432 530614 o scrivi a premifriul@ondefurlane.eu
Pubblicato da Comitât pe Autonomie e pal Rilanç dal Friûl a 14:55
Etichette: Premi Friûl, Radio Onde Furlane
Iscriviti a: Commenti sul post (Atom)